**บทที่ 5**

**พรรคการเมืองและการเลือกตั้ง**

**วัตถุประสงค์**

 1. เข้าใจความหมายของพรรคการเมือง

 2. บอกบทบาทและหน้าที่ของพรรคการเมืองต่อระบบการเมืองการปกครองของไทย

 3. เข้าใจวิธีการเลือกตั้งของไทยได้ถูกต้อง

 4. บอกบทบาทและหน้าที่กลุ่มผลประโยชน์ที่มีต่อระบบการเมืองการปกครองของไทย

**ความนำ**

 พรรคการเมือง ตรงกับภาษาอังกฤษว่า Political Party ในภาษาฝรั่งเศสว่า Partie Politigve และในภาษา เยอรมันว่า Politische Partai ซึ่งเป็นคำมาจากภาษารากเหง้าอันเดียวกันคือ ภาษาลาตินว่า Pars ซึ่งแปลว่า ส่วน ดังนั้นพรรคการเมืองจึงหมายถึงส่วนของประชาชนที่มีแนวความคิดเหมือนกันและมีผลประโยชน์ร่วมกันในประเทศทั้งหมด ที่รวมกลุ่มกันเป็นพรรคการเมืองขึ้นมา โดยมีแนวความคิดที่จะเข้าไปมีบทบาทในการบริหารประเทศ เพื่อแก้ปัญหาที่เกิดขึ้นในทางการเมืองการปกครองร่วมกัน

**ความหมายของพรรคการเมือง (Political Party)**

 พรรคการเมืองได้มีนักปราชญ์ทางรัฐศาสตร์ได้ให้ความหมายแตกต่างกันตามแนวความคิดของตน ดังนี้

 **หยุด แสงอุทัย** อธิบายว่า พรรคการเมือง คือ คณะบุคคลซึ่งรวบรวมกันเพราะมีความเห็นในทางการ เมือง เศรษฐกิจ และสังคมในแนวทางกว้างตรงกัน และมีความมุ่งหมายที่จะเป็นรัฐบาลอำนวยการปกครองตามความคิดเห็นนั้น

 **อาจารย์กมล ทองธรรมชาติ** อธิบายว่า พรรคการเมือง คือกลุ่มของเอกชนที่มีประโยชน์คล้ายคลึงและมีความต้องการอย่างเดียวกัน ได้รวมกันขึ้นเพื่อวัตถุประสงค์ที่จะเข้าควบคุมและกำหนดนโยบายของรัฐโดยการเอาชนะในการเลือกตั้ง การออกกฎหมายและการบริหารประเทศ

 **Benjemin Constant** อธิบายความหมายของพรรคการเมืองไว้ว่า พรรคการเมือง คือที่รวมเขตชุมชนที่มีความคิดอ่านทางการเมืองเหมือนกัน มีความต้องการที่จะเข้ามาบริหารประเทศเพื่อให้บรรลุผลตามอุดมการณ์และผลประโยชน์ของตน

 **Edmund Burke** ได้ให้ทัศนะว่า พรรคการเมือง หมายถึง กลุ่มบุคคลที่เห็นพ้องในหลักการสำคัญที่จะรักษาส่วนประโยชน์ของชาติและส่วนรวม

 **Max Weber** กล่าวว่า พรรคการเมือง เป็นการรวมตัวเป็นสมาคมภายในชุมชนทางการเมืองซึ่งมีการเปิดรับสมาชิกอย่างเป็นทางการและทั่วไป โดยมุดมุ่งหมายเพื่อที่จะเข้าบริหารนโยบายสาธารณะ (ในกรณีที่พรรคการเมืองได้เป็นรัฐบาล) หรือเข้าไปควบคุมนโยบายสาธารณะ (ในกรณีที่พรรคการเมืองทำหน้าที่ฝ่ายค้านเพราะไม่สามารถเป็นรัฐบาลได้)

 จากทัศนะความหมายของพรรคการเมืองตามที่นักปราชญ์ได้ให้ความหมายไว้ต่าง ๆ ในข้างต้นนั้นพอจะสรุปประเด็นความหมายที่สำคัญ 3 ประการ คือ

 1. พรรคการเมืองเป็นกลุ่มหรือคณะบุคคลหรือสมาคมที่มีความคิดเห็นสอดคล้องกัน และมีผลประโยชน์พื้นฐานร่วมกัน ปรารถนารวมตัวกันเพื่อแสวงหาอำนาจในการปกครองประเทศในที่สุด

 2. พรรคการเมืองเป็นกลไกที่รัฐธรรมนูญยอมรับให้เข้ามาทำการควบคุมดูแลกิจการของประชาชน ซึ่งรัฐบาลดำเนินการอยู่ เพื่อให้เกิดผลประโยชน์ร่วมกันของประชาชน

 3. พรรคการเมืองเป็นองค์กรที่มีการจัดระบบที่ดีในการควบคุม โดยมีคณะผู้บริหารพรรคและมีสมาชิกพรรค

**องค์ประกอบของพรรคการเมือง**

 พรรคการเมืองที่มีการรวมกลุ่มขึ้นจากบุคคลที่มีแนวความคิดคล้ายคลึงกัน มีผลประโยชน์ร่วมกันดังกล่าวนั้น โดยทั่วไปจะมีองค์ประกอบที่สำคัญ 3 ประการ คือ

 1. พรรคการเมืองจะต้องประกอบด้วยคณะบุคคลหรือสมาคม มีการจัดสรรเป็นองค์กรโดยรวมเอาบุคคลหลาย ๆ คนที่มีความคิดเห็นตรงกันในหลักการแห่งการอำนวยการปกครองอย่างใดอย่างหนึ่ง

 2. ความคิดรวบยอด ความจำเป็นทางเศรษฐกิจสังคมวัฒนธรรมและการเมืองการปกครองเกิดขึ้นในสังคมมนุษย์ ทั้งที่เป็นสภาพการณ์ดีและเลว ช่วยให้มีบุคคลและคณะบุคคลรวมตัวกันเพื่อแลกเปลี่ยนแนวความคิดโดยมีจุดมุ่งหมายอันเดียวกันคือต้องการพัฒนาบ้านเมืองของตน

 3. สมาชิกพรรค ส่วนที่จะขาดเสียมิได้ของพรรคการเมืองก็คือสมาชิก พรรคการเมืองมีจุดมุ่งหมายสูงสุดเพื่อเข้าไปเป็นรัฐบาลที่จะได้กำหนดนโยบายในการบริหารประเทศ จึงมีความจำเป็นที่พรรคการเมืองจะต้องเลือกเฟ้นหาสมาชิกพรรคที่มีความรู้ความสามารถสูงเข้ามาร่วมพรรค

**ความสำคัญของพรรคการเมือง**

 การปกครองในระบอบประชาธิปไตยถือว่า เป็นการปกครองที่ยอมให้สิทธิเสรีภาพแก่ประชาชนในรัฐมากที่สุด และเป็นระบบการเมืองที่เปิดโอกาสให้ประชาชนมีส่วนร่วมในทางการเมืองมากที่สุด แต่โดยความเป็นจริงแล้วประชาชนทุกคนในประเทศไม่สามารถจะเข้าไปบริหารประเทศได้ด้วยกันทั้งหมด เมื่อเป็นเช่นนั้นประชาชนจะเลือกผู้แทนของตนเข้าไปปฏิบัติหน้าที่ในสภา แต่การที่จะเลือกใครเข้าไปนั้น ผู้มีสิทธิในการเลือกจะต้องเลือกเอาบุคคลที่มีแนวความคิด มีนโยบายบริหารประเทศตรงกับความต้องการหรือเจตจำนงของตน และผู้ที่สมัครเข้าไปเป็นสมาชิกสภาผู้แทนราษฎรนั้นจะสังกัดพรรคการเมืองใดพรรคการเมืองหนึ่ง เมื่อสมาชิกพรรคการเมืองใดได้เสียงข้างมากพรรคการเมืองนั้นก็จะมีโอกาสจัดตั้งรัฐบาล เพื่อบริหารประเทศต่อไป

 ฉะนั้น พรรคการเมืองจึงมีความจำเป็น และมีความสำคัญต่อระบอบการปกครองประเทศ ในระบอบประชาธิปไตยเพราะถ้าไม่มีพรรคการเมืองแล้ว ประชาชนจะเลือกใครเข้าไปสักคนก็ไม่มั่นใจว่าเลือกไปแล้วจะสามารถนำแนวความคิดหรือนโยบายของบุคคลนั้นๆ ไปปฏิบัติได้ แต้ถ้าพรรคการเมืองประชาชนก็จะมั่นใจมากขึ้น เพราะเลือกผู้ที่ตนศรัทธาและพรรคการเมืองที่มีนโยบายตรงกับความคิดความต้องการของตน

 **กระมล ทองธรรมชาติ** ได้สรุปความสำคัญของพรรคการเมืองไว้ ดังนี้

 1. พรรคการเมืองจะสามารถมีอำนาจประโยชน์ในการที่จะจัดตั้งคณะผู้บริหารประเทศให้เป็นไปตามเจตนาของพรรค

 2. พรรคการเมืองยังเป็นเครื่องมือที่จะรับทราบความต้องการของประชาชนส่วนใหญ่ว่ามีความต้องการที่จะให้มีการบริหารประเทศไปในทางใด

 3. พรรคการเมืองเป็นผู้ประสานให้ผู้ใช้อำนาจนิติบัญญัติและอำนาจบริหารดำเนินการไปโดยสอดคล้องต้องกัน

 4. พรรคการเมืองยังช่วยให้สามารถแยกสมาชิกสภาผู้แทนราษฎรเป็นฝ่ายค้านและฝ่ายสนับสนุนรัฐบาลอีกด้วย

 5. พรรคการเมืองเป็นสิ่งสำคัญและจาเป็นอย่างยิ่งสำหรับลัทธิการปกครองระบอบประชาธิปไตย

**ระบบของพรรคการเมือง**

 พรรคการเมือง คือ องค์กรที่สำคัญทางการเมืองการปกครอง ยิ่งระบบการเมืองแบบประชาธิปไตยพรรคการเมืองยิ่งมีความจำเป็นมาก แต่การปกครองของแต่ละประเทศย่อมจะไม่เหมือนกัน แม้ลัทธิการปกครองเหมือนกัน ระบบพรรคการเมืองอาจจะแตกต่างกันได้และยิ่งลัทธิการปกครองต่างกัน ระบบพรรคการเมืองยิ่งจะต่างกันออกไปอีก ดังนั้น จำนวนพรรคการเมือง ระบบพรรคการเมืองในประเทศต่าง ๆ นั้น ย่อมจะมีลักษณะรูปแบบที่แตกต่างกันอย่างแน่นอน แต่ระบบพรรคการเมืองเท่าที่เป็นอยู่ในปัจจุบันนี้ อาจจะแบ่งออกได้เป็น 4 ระบบ คือ

 **1.ระบบพรรคการเมืองหลายพรรค** (Multi-party System) ระบบพรรคการเมืองหลายพรรค ปรากฏอยู่ในประเทศที่ปกครองโดยระบอบประชาธิปไตย หลายประเทศที่พรรคการเมืองหลายพรรคได้รับการเลือกตั้งเข้าสู่สภาจำนวนไล่เลี่ยกัน ไม่มีพรรคใดพรรคหนึ่งได้รับเลือกตั้งเข้าสู่สภาเกินกึ่งของจำนวนสมาชิกสภาทั้งหมด จึงทำให้มีความจำเป็นต้องจัดตั้งแบบผสม เมื่อรัฐบาลผสมหลายพรรคทำให้รัฐบาลขาดเสถียรภาพอยู่ได้ไม่นานเพราะต่างพรรคก็จะดึงผลประโยชน์ให้กับพรรคการเมืองของตนเอง ก็แสดงว่าผลประโยชน์ของประเทศชาติบ้านเมืองที่เป็นของประชาชนทั้งประเทศ แต่พรรคการเมืองที่ร่วมรัฐบาลกลับไปแย่งกันเอง เพราะพรรคการเมืองหลายพรรคผสมกันจัดตั้งรัฐบาลนี้แหละจึงทำให้รัฐบาลไม่อยู่ครบเทอม ทำให้ประชาชนเบื่อหน่ายกับระบบการเมืองที่รัฐบาลแย่งผลประโยชน์กันเอง แต่อย่างไรก็ตามระบบหลายพรรคนี้ทำให้ผู้มีสิทธิออกเสียงเลือกตั้งสามารถเลือกผู้แทนที่มีความคิดเห็นใกล้เคียงกับตนได้มากที่สุด แต่รัฐบาลจะอ่อนแอพรรคการเมืองในลักษณะนี้มักจะพบในประเทศประชาธิปไตยที่กำลังพัฒนา เช่น ประเทศไทย ประเทศอิตาลี เป็นต้น

 **2. ระบบสองพรรค** (Two – party System) ระบบพรรคการเมืองแบบสองพรรคนี้มักจะพบในประเทศที่ใช้ในการปกครองในระบอบประชาธิปไตย เช่น ประเทศอังกฤษ สหรัฐอเมริกา เป็นต้น ซึ่งในประเทศนั้นจะมีพรรคการเมืองเพียงสองพรรคใหญ่เท่านั้นที่หมุนเวียนสับเปลี่ยนกันจัดตั้งรัฐบาลจากการเลือกตั้งของประชาชน คือ ในสองพรรคนั้นถ้าพรรคใดได้เสียงข้างมากในสภา พรรคนั้นก็มีสิทธิจัดตั้งรัฐบาลจะเห็นได้ว่าจะให้พรรคใดจัดตั้งรัฐบาลขึ้นอยู่กับความต้องการของประชาชนในประเทศ จากลักษณะของการมีพรรคการเมืองสองพรรคสับเปลี่ยนหมุนเวียนกันเป็นรัฐบาลนี้ก็มิใช่ว่าประเทศนั้น ๆ จะมีพรรคการเมืองเพียงสองพรรคเท่านั้น ความจริงแล้วในประเทศนั้นๆมีพรรคการเมืองหลายพรรคแต่ไม่ได้รับความนิยมจากประชาชนในประเทศ เช่น ในประเทศอังกฤษ

 **3.ระบบพรรคเด่นพรรคเดียว** (One-party System) พรรคเด่นพรรคเดียวนั้น คือระบบที่มีหลายพรรค แต่มีพรรคที่ได้เสียงข้างมากและผูกขาดการเป็นรัฐบาลตลอดพรรคอื่นๆนั้นมีเสียงในสภาแต่ไม่เคยมีมากจนสามารถจะท้าทายการผูกขาดอำนาจทางการเมืองและการเป็นรัฐบาลได้ และอย่างมากก็เป็นแค่ฝ่ายค้านที่ไม่สามารถจะทำอะไรได้มากนัก ตัวอย่างที่เห็นได้ชัดคือ พรรค People’s Action Party ของสิงคโปร์ ซึ่งผูกขาดอำนาจการเป็นรัฐบาลมาตลอด พรรคอื่นๆไม่มีเสียงในสภาเที่ยวเร็วๆนี้เพิ่งมีอยู่เพียงเสียงเดียวที่ได้แก่คนนอกพรรคตัวอย่างอีกประเทศหนึ่ง ญี่ปุ่น ซึ่งพรรค Liberal Democrat Party เป็นรัฐบาลมาตลอดตั้งแต่ ค.ศ.1955 ส่วนพรรค Socialist และพรรคอื่นๆนั้นทำหน้าที่เป็นพรรคฝ่ายค้าน ซึ่งแตกต่างจากสิงคโปร์ในแง่ที่เป็นพรรคฝ่ายค้านที่มีบทบาทมากกว่าแต่ก็ไม่สามารถ้าทายรัฐบาลได้อย่างในระบบสองพรรค จนมีการกล่าวว่าระบบการเมืองญี่ปุ่นเป็นระบบพรรคครึ่ง (one and a half party system)

 **4. ระบบพรรคการเมืองพรรคเดียว** (Single – party System) ระบบพรรคการเมืองพรรคเดียวนี้ส่วนใหญ่มักจะพบในประเทศที่ปกครองแบบเผด็จการ คือ ทั่วทั้งประเทศนั้นมีพรรคการเมืองอยู่เพียงพรรคเดียว เมื่อมีการเลือกตั้งประชาชนก็จะเลือกตั้งคนเท่านั้น ไม่มีโอกาสในการเลือกพรรคการเมืองหลาย ๆ พรรคได้อย่างพรรคการเมืองในประเทศเยอรมนีและอิตาลี สมัยก่อนมีพรรคนาซีและพรรคฟาสชีสต์หรือในปัจจุบันก็มีพรรคคอมมิวนิสต์ ในประเทศที่มีการปกครองแบบคอมมิวนิสต์ แต่ประเทศที่มีพรรคการเมืองพรรคเดียวขึ้นเป็นรัฐบาลมิได้หมายความว่าประเทศนั้นเป็นประเทศเผด็จการเสมอไป เช่น ประเทศอินเดีย ญี่ปุ่น ซึ่งมักจะมีพรรคการเมืองพรรคเดียวจัดตั้งรัฐบาลหลายสมัย คือ เมื่อมีการเลือกตั้งคราวใดพรรคการเมืองพรรคเดิมก็มักจะได้รับการเลือกตั้งเข้าสู่สภามากที่สุด ส่วนพรรคเล็กพรรคน้อยนั้นมีเหมือนกัน แต่ได้รับการเลือกตั้งเข้าสู่สภาน้อยมากตามตัวอย่างที่ว่านี้ประเทศอินเดียหรือประเทศญี่ปุ่นก็มิได้เป็นการปกครองด้วยเผด็จการ อย่างอินเดียอาจจะเป็นประชาธิปไตยมากกว่าหลาย ๆ ประเทศในแถบเอเชียเสียอีก

**โครงสร้างของพรรคการเมือง**

 การวางแผนจัดตั้งพรรคการเมือง จุดใหญ่ต้องมุ่งที่โครงสร้างเป็นสำคัญเพราะจะนำไปสู่ความเข้มแข็งและความอ่อนแอทางการเมืองได้ ดังนั้น โครงสร้างของพรรคการเมืองควรมี ดังนี้

 **1. การจัดรูปองค์กรของพรรค** การเมืองต้องมีการแบ่งงานออกเป็นสาขาๆ และกำหนดสายการบังคับบัญชา นับแต่ส่วนกลางไปถึงระดับท้องถิ่นเพื่อช่วยรณรงค์หาเสียงในการเลือกตั้งให้เป็นไปอย่างกว้างขวางและทั่วถึง

 **2. กลไกของพรรค** การทำงานของทุกส่วนภายในพรรคจะต้องมีการประสานกันจึงจะทาให้กิจการของพรรคดำเนินไปอย่างมีประสิทธิภาพ เช่น มีหน่วยงานในสาขาที่จำเป็นและมีหัวหน้ารับผิดชอบอันได้แก่สำนักงานเลขาธิการ ฝ่ายรณรงค์หาเสียง นโยบายและการเมือง ฝ่ายการคลัง และองค์กรสนับสนุนต่าง ๆ

 **3. นโยบายพรรค** ควรมีการวางนโยบายพรรคไว้กว้างๆ เพื่อให้สามารถมีความคล้องกับสถานการณ์และนโยบายของพรรค ควรจักต้องได้รับความเห็นชอบจากที่ประชุมพรรคและประกาศให้ประชาชนทั่วไปได้รับทราบ

 **4. การเงินของพรรค** เงินเป็นปัจจัยสำคัญในการบริหารงานของพรรคให้บรรลุเป้าหมายที่กำหนดไว้เพราะพรรคต้องใช้จ่ายเงินจำนวนมากในการหาเสียง การพิมพ์เอกสารอุปกรณ์และเครื่องใช้ในสานักงาน ส่วนที่มาของเงินของพรรคอาจได้มาในหลายทาง เช่น ได้มาจากค่าบำรุงสมาชิกและรายได้อื่นๆ ของพรรค

 **5. การประชุมพรรค** โดยปกติแล้วจะมีการประชุมพรรคทุกระดับ เพื่อแสดงถึงผลที่ได้ดำเนินการไปแล้ว การแสดงงบดุลการใช้จ่าย รวมถึงการกำหนดนโยบายทั่วไป

**บทบาทและหน้าที่ของพรรคการเมือง**

 พรรคการเมืองถือว่าเป็นองค์การที่มีความสำคัญต่อกระบวนการทางการเมืองการปกครอง ยิ่งในระบอบการปกครองแบบประชาธิปไตยพรรคการเมืองมีความสำคัญมาก เพราะประชาชนจะได้ยึดถือเป็นสื่อกลางในการมีส่วนร่วมในการปกครองประเทศ ดังนั้นพรรคการเมืองเองจะต้องกำหนดบทบาทหน้าที่ของแต่ละพรรคให้ดีว่า พรรคของตนจะดำเนินการไปในนโยบายแบบไหนและจะมีบทบาทหน้าที่อย่างไรเกี่ยวกับประชาชนและการบริหารประเทศ อีกอย่างหนึ่งพรรคการเมืองยังเป็นส่วนที่จะช่วยสนับสนุนให้การปกครองประเทศไปสู่จุดหมายปลายทางที่จะทาให้ประเทศชาติมีความเจริญและมั่นคงอีกด้วย ฉะนั้นพรรคการเมืองโดยทั่วไปไม่ว่าจะเป็นระบบพรรคเดียว ระบบสองพรรคหรือระบบหลายพรรคก็จะมีความรับผิดชอบต่อบ้านเมืองเช่นเดียวกัน จึงจำเป็นจะต้องกำหนดบทบาทหน้าที่ของพรรคไว้อย่างชัดเจน

 **สมพงศ์ เกษมสิน และจรูญ สุภาพ** ได้ประมวลบทบาทหน้าที่ของพรรคการเมืองไว้เพื่อประโยชน์ในการศึกษาดังนี้

 1. เป็นเครื่องเชื่อมโยงกลุ่มต่าง ๆ ในสังคมเข้าด้วยกัน

 2. รวมเอาประชาชนที่มีสิทธิออกเสียงเลือกตั้งเข้าเป็นกลุ่มก้อน เพื่อให้ได้เกิดความผูกพันต่อกัน ด้วยหวังว่าจะทำให้งานทางการเมืองดำเนินไปอย่างถูกต้อง ได้ผล และทำให้เกิดพลังทางการเมือง

 3. กระตุ้นให้ประชาชนทั่วไปได้สนใจที่จะมีส่วนในการปกครองด้วยวิธีการเสนอตัวผู้แข่งขันเข้ารับสมัครเลือกตั้งที่มีชื่อเสียง จัดตั้งสโมสรหรือจัดตั้งให้มีชมรมต่างๆ รวมทั้งการพักผ่อนหย่อนใจ โดยหวังที่จะสร้างความสนใจทางการเมือง

 4. ให้การศึกษาแก่ประชาชนทั่วไป ด้วยการแจกจ่ายเอกสาร แสดงสุนทรพจน์และใช้สื่อมวลชนต่าง ๆ

 5. กำหนดพื้นฐานหรือหลักเกณฑ์ในการที่จะทำให้กลุ่มต่าง ๆ ของประชาชนสามารถร่วมมือปฏิบัติงานเพื่อประโยชน์ของส่วนรวม โดยเฉพาะการรวมกันเช่นนี้ จะเห็นได้ชัดในรัฐบาลที่มาจากการเลือกตั้ง ซึ่งพรรคการเมืองมีส่วนช่วยให้คนจำนวนมากได้เห็นพ้องกันในปัญหาต่าง ๆ ยอมรับในเรื่องทางออกแห่งปัญหา และเสนอตัวผู้เข้าแข่งขันที่จะเป็นผู้แก้ปัญหานั้น

 6. พรรคการเมืองมีบทบาทในการเลือกตั้ง ทำให้การเลือกตั้งเป็นไปด้วยดี มีประสิทธิภาพ และการเลือกตั้งนี้เองจะเป็นเครื่องผ่อนคลายความตึงเครียดและความต้องการของประชาชน

 7. พรรคการเมืองเป็นผู้กำหนดนโยบายต่าง ๆ ซึ่งจะแสดงนโยบายนี้ต่อประชาชนในการรณรงค์หาเสียง

 8. พรรคการเมืองมีส่วนร่วมในการค้นหามติมหาชน และการที่ทำให้ประชาชนสนับสนุนนโยบายได้และความคิดเห็นใด ๆ นั้น เท่ากับมีส่วนส่งเสริมความยินยอมพร้อมใจในปัญหาต่าง ๆ

 9. มีส่วนแสวงหาผู้สมัครรับเลือกตั้ง และฝึกฝนอบรมคนเหล่านี้เพื่อเป็นผู้แทนราษฎร

 10. นำเอาแผนการนโยบายและข้อเสนอแนะต่าง ๆ ไปชี้แจงให้ประชาชนได้ทราบ

 11. เป็นกลไกที่จะรับภาระในทางการเมืองและพร้อมที่จะดำเนินการทางการเมืองอยู่เสมอ

 12. เมื่อใดได้รับเสียงข้างมากก็จะทำหน้าที่เป็นรัฐบาล และเมื่อใดได้รับเสียงข้างน้อยก็จะเป็นผู้ควบคุมคัดค้านนโยบายรัฐบาล เป็นเครื่องถ่วงดุลอำนาจของผู้ที่ได้รับชัยชนะในการเลือกตั้งไม่ให้เหลิงหรือหลงอำนาจในประเทศที่ใช้ระบบแยกอำนาจและถ่วงอำนาจ พรรคการเมืองทำให้เกิดผลสำคัญ กล่าวคือ การถ่วงดุลอำนาจกันจริงๆ ถ้าองค์กรสำคัญของรัฐบาลมาจากคนละพรรค แต่จะช่วยให้เกิดการร่วมมือประสานงานกันระหว่างหน่วยอำนาจต่างๆ ถ้าหน่วยอำนาจเหล่านี้มาจากพรรคเดียวกัน

 13. พรรคการเมืองเป็นผู้รักษาผลประโยชน์ของชาติด้วยการชี้แจงให้ประชาชนได้ทราบความเป็นไปของประเทศ และรับใช้ชาติด้วยการนำเอานโยบายที่ประชาชนรับรองแล้วไปปฏิบัติด้วยการวางแผน และปฏิบัติตามแผนอย่างมีเหตุผล

 14. พรรคการเมืองเชื่อมโยงช่องว่างในทางเศรษฐกิจ ภูมิศาสตร์ (ภูมิภาคนิยม) ทำให้ส่วนต่างๆของประเทศเข้ามารวมกันอยู่ได้

 15. พรรคการเมืองมีหน้าที่จะต้องหาข้อประนีประนอมต่างๆ เพื่อกำหนดนโยบายของชาติทำให้ความต้องการของผู้มีสิทธิออกเสียงเลือกตั้งได้รับผลคือสามารถนำไปปฏิบัติได้จริง ๆ

 16. เป็นช่องทางที่มติมหาชนสามารถแสดงออกได้อย่างชัดเจนจะเห็นได้ว่าภาระหน้าที่และบทบาทของพรรคการเมืองนั้นมีมาก แต่การที่พรรคการเมืองพรรคไหนจะปฏิบัติได้ขนาดไหนเพียงไรนั้นขึ้นอยู่กับนโยบายของพรรคการเมืองและสมาชิกของพรรคการเมืองว่าจะมีความจริงใจกับประชาชนมากน้อยแค่ไหนเพียงไรเท่านั้น แต่ถ้าสมาชิกพรรคการเมืองมุ่งแต่หาอำนาจและผลประโยชน์แล้วก็คงจะลืมบทบาทหน้าที่ที่สำคัญของพรรคการเมืองไป

**พรรคการเมืองไทย**

 ประเทศไทยได้มีพรรคการเมืองที่ถูกต้องตามกฎหมายเป็นครั้งแรกในปี พ.ศ. 2489 ทั้ง ๆ ที่ประเทศไทยมีการปกครองในระบบรัฐสภาตามวิถีทางของการปกครองระบอบรัฐธรรมนูญตั้งแต่ปี พ.ศ. 2475 แม้ว่าพรรคการเมืองไทยจะมีขึ้นตั้งแต่ พ.ศ. 2489 แต่ก็ดำเนินการไปในลักษณะที่ไม่ต่อเนื่อง ทั้งนี้เพราะว่าการดำเนินการปกครองในระบอบประชาธิปไตยของไทยยังไม่ราบรื่นและมั่นคงเท่าที่ควร ผู้เคยมีอำนาจบางคนบางกลุ่มยังติดอำนาจต้องการอำนาจทางการเมือง ติดในระบบเผด็จการทางอำนาจจึงมีการปฏิวัติและรัฐประหารบ่อยครั้งจึงทำให้พรรคการเมืองไม่สามารถจะดำเนินการทางการเมืองไปต่อเนื่อง สิ่งที่สำคัญอีกประการหนึ่ง คือสมาชิกพรรคการเมืองบางคนขาดอุดมการณ์ที่มั่น คงไม่มีความจริงใจที่จะสร้างพรรคการเมืองที่ตนสังกัดให้มั่นคง มีแต่หวังผลประโยชน์ของตนแต่ถึงอย่างไรก็ตามพรรคการเมืองไทยก็ได้พัฒนาตนเองมาโดยตลอด ตามโครงสร้างรัฐธรรมนูญการปกครองแห่งราชอาณาจักรไทยรวม ทั้งได้ยึดถือหลักกฎหมายเกี่ยวกับพรรคการเมืองเป็นเครื่องมือในการบริหารพรรค แม้ว่าในบางครั้งบางคราวประเทศไทยเราจะว่างเว้นจากการเลือกตั้งผู้แทนราษฎรเพราะเหตุมีการปฏิวัติหรือรัฐประหารดังกล่าว แต่ทุกครั้งที่รัฐบาลเปิดโอกาสให้มีการเลือกตั้งก็จะเห็นได้ว่ามีพรรคการเมืองที่สนใจส่งเสริมสมาชิกพรรคลงรับสมัครเลือกตั้งคราวละหลายๆ พรรคและจำนวนผู้สมัครก็มีจำนวนมากทั่วทุกภูมิภาคของประเทศ

**ประเภทของพรรคการเมืองไทย**

 พรรคการเมืองไทยนับตั้งแต่เริ่มมีมาตั้งแต่ พ.ศ. 2489 นั้นจนถึงปัจจุบันมีพรรคการเมืองถูกตั้งขึ้นเป็นจำนวนมากมาย จะเห็นได้จากการเลือกตั้งสภาผู้แทนราษฎรแต่ละครั้งจะมีพรรคการเมืองจำนวนมากส่งสมาชิกพรรคลงรับสมัครเช่นในปี พ.ศ. 2518 มีพรรคการเมือง 45 พรรคได้ส่งสมาชิกลงสมัคร แต่การเกิดขึ้นหรือการก่อตั้งพรรคการเมืองจำนวนมากในประเทศไทยนั้น สามารถแยกประเภทตามวัตถุประสงค์และที่มาของพรรคการเมืองไทยได้ 5 ประเภท คือ

 1. พรรคการเมืองที่ตั้งขึ้นโดยกลุ่มบุคคลที่บริหารประเทศก่อนที่จะมีการเลือกตั้ง เพื่อหวังผลประโยชน์ในการที่จะให้พรรคการเมืองนั้นได้มีโอกาสรับเลือกตั้งเข้ามามากที่สุด และได้จัดตั้งรัฐบาลต่อไป

 2. พรรคการเมืองที่จัดตั้งขึ้นโดยกลุ่มบุคคลที่มีความคิดเห็นตรงกันข้ามกับพรรคการเมืองที่เป็นรัฐบาลอยู่เดิม

 3. พรรคการเมืองที่จัดตั้งขึ้นเพื่อสนับสนุนรัฐบาล

 4. พรรคการเมืองที่ตั้งในลักษณะที่เป็นกลาง คือ มีความเห็นหรือแนวดำเนินการในลักษณะที่ยืดหยุ่นได้เช่น กรณีที่มีความคิดเห็นสอดคล้องกับรัฐบาลก็ให้ความสนับสนุน ส่วนในกรณีที่ไม่เห็นด้วยก็จะคัดค้าน พรรคการเมืองดังกล่าวนี้อาจกล่าวได้ว่าเป็นพรรคที่มีแนวนโยบายเพื่อประชาชนที่แท้จริง

 5. พรรคการเมืองที่ตั้งขึ้นเพื่อแสวงหาผลประโยชน์ พรรคการเมืองในลักษณะนี้มักไม่มีอุดมการณ์ทางการเมืองที่แน่นอนหากแต่ฝ่ายใดให้ประโยชน์ได้ก็จะเข้าดำเนินการทางการเมืองช่วยเหลือฝ่ายนั้น

 พรรคการเมืองของไทยที่เป็น อยู่และมีมาในอดีตนั้นย่อมมีการจัดตั้งขึ้นมาบนพื้นฐานแห่งวัตถุประสงค์และอุดมการณ์ที่แตกต่างกันไปแต่อาจจะไม่มากนักเพราะจะเห็นได้ว่า เมื่อหลังจากการเลือกตั้งสมาชิกสภาผู้แทนราษฎรแล้ว พรรคการเมืองไม่ต่ำกว่า 3 พรรค มักจะร่วมกันจัดตั้งรัฐบาลขึ้นมาบริหารประเทศจึงแสดงให้เห็นว่าวัตถุประสงค์ หลักการ อุดมการณ์ และนโยบายที่ไม่แตกต่างกันมาก สามารถที่จะปรับเข้าด้วยกันได้ ถ้ามีการจัดสรรผลประโยชน์ให้เกิดความยุติธรรม

**การจัดตั้งพรรคการเมืองไทย**

 ตามที่ทราบตามความหมายของพรรคการเมืองโดยทั่วๆ ไปแล้วว่าพรรคการเมืองที่ได้จัดตั้งขึ้นมาจากเอกชนที่มีแนวคิด อุดมการณ์และผลประโยชน์ร่วมกันหรือผลประโยชน์คล้ายคลึงกัน แต่ที่จริงแล้วการจัดตั้งพรรคการเมืองของไทยเรามีพระราชบัญญัติออกมาควบคุมกำหนด ขั้นตอน หลักการและวิธีการจัดตั้งไว้มิใช่ว่ามีแนวความคิดเหมือนกันมีผลประโยชน์ร่วมกัน จะจัดตั้งพรรคการเมืองขึ้นได้ชื่อพรรคการเมือง นโยบายพรรคการเมืองขัดต่อพระราชบัญญัติพรรคการเมืองย่อมจะจัดตั้งไม่ได้ เช่น พรรคคอมมิวนิสต์แห่งประเทศไทยหรืออย่าง “พรรคปฏิวัติ **ของนายอุทัย พิมพ์ใจชน** ที่เสนอตั้งเมื่อปี พ.ศ. 2526 นั้นที่ไม่ได้รับการอนุมัติจัดตั้งจนได้เปลี่ยนชื่อใหม่เป็นพรรค“ก้าวหน้า“จะเห็น ได้ว่าทางด้านกระทรวงมหาดไทยผู้รับผิดชอบในการอนุญาตการตั้งพรรคการเมืองจะพิจารณาทุกๆ ด้านอย่างรอบคอบและถี่ถ้วน เพื่อให้เป็นไปตามพระราชบัญญัติพรรคการเมือง

 การจัดตั้งพรรคการเมืองได้อาศัยพระราชบัญญัติ และพระราชบัญญัติพรรคการเมืองไทย มีการแก้ไขปรับปรุงมาแล้วหลายครั้ง จนถึงพระราชบัญญัติพรรคการเมืองปี พ.ศ. 2524 ซึงมีเนื้อหาสระสำคัญดังนี้

 1. ตามพระราชบัญญัติพรรคการเมือง 2524 กำหนดให้บุคคลที่มีสัญชาติไทยอายุไม่ต่ำกว่า 20 ปีบริบูรณ์ไม่เป็นภิกษุ สามเถร นักพรตและนักบวช จำนวนตั้งแต่ 15 คนขึ้นไป อาจรวมกันเป็นคณะ ผู้เริ่มจัดตั้งพรรคการเมือง

 2. พรรคต้องมีแนวนโยบายที่ไม่ก่อให้เกิดความแตกแยกต่างๆ ภายในชาติ ไม่ขัดต่อความเป็นระเบียบเรียบร้อยศีลธรรมอันดีของประชาชน และไม่ขัดต่อการปกครองระบอบประชาธิปไตยอันมีพระมหากษัตริย์เป็นประมุข

 3. คณะผู้เริ่มจัดตั้งพรรคการเมืองจะดำเนินการโฆษณาเชิญชวนผู้อื่น เข้าเป็นสมาชิกโดยต้องมีหนังสือเชิญชวน ซึ่งประกอบด้วยสาระสำคัญ คือ ชื่อพรรคการเมือง ภาพเครื่องหมายพรรคการเมือง (ชื่อ ภาพเครื่องหมายพรรคการ เมืองจะต้องไม่ซ้ำหรือพ้องกับพรรคการเมืองพรรคอื่น) แนวนโยบายพรรคการเมือง ชื่ออาชีพ และที่อยู่ของผู้ซึ่งเป็นคณะผู้เริ่มตั้งพรรคการเมือง หนังสือเชิญชวนนั้นจะต้องแจ้งต่อนายทะเบียน เมื่อนายทะเบียนได้ออกหนังสือรับรองการแจ้งแล้ว ให้คณะผู้เริ่มจัดตั้งพรรคการเมืองมีสิทธิโฆษณาชวนเชิญผู้อื่นเข้าเป็นสมาชิกได้

 4. มีสมาชิกรวมกับจำนวนผู้จัดตั้งพรรคการเมืองไม่น้อยกว่า 5,000 คน สมาชิกต้องมีสัญชาติไทยด้วยการเกิด มีอายุไม่ต่ำกว่า 20 ปีบริบูรณ์ ไม่เป็นภิกษุหรือนักบวช

 5. สมาชิกจำนวน 5,000 คน นั้นต้องประกอบด้วยสมาชิกที่มีที่อยู่ในแต่ละภาคไม่น้อยกว่าภาคละ 5 จังหวัด และมีจำนวนสมาชิกจังหวัดละไม่น้อยกว่า 50 คน

 6. เมื่อมีสมาชิกครบตามจำนวนและเงื่อนไขที่กำหนดไว้ให้คณะผู้เริ่มจัดตั้งนัดประชุมสมาชิกเพื่อตั้งพรรคการเมือง

 7. องค์ประชุมตั้งพรรคการเมือง ต้องมีสมาชิกมาประชุมไม่น้อยกว่า 100 คน เป็นสมาชิกของแต่ละภาค ภาคละไม่น้อยกว่า 5 จังหวัด

 8. ในการประชุมตั้งพรรคการเมืองนั้น ต้องกำหนดนโยบายวิธีการดำเนินงานข้อบังคับและการเลือกตั้งคณะบริหารพรรคการเมือง รวมทั้งหัวหน้าพรรคการเมือง

 9. หัวหน้าพรรคการเมืองจะต้องยื่นคำขอจดทะเบียนพรรคการเมืองที่กระทรวงมหาดไทย โดยต้องแจ้งนโยบาย ข้อบังคับ ทะเบียนประวัติสมาชิก รายงานการประชุม ตั้งพรรคการเมืองจะต้องระบุชื่อพรรคการเมืองภาพเครื่อง หมายพรรค ที่ตั้งสำนักงานใหญ่ ชื่อ อาชีพ ที่อยู่ ของคณะกรรมการบริหารและสมาชิก เมื่อมีหลักฐานครบถ้วนและนายทะเบียนจะจดทะเบียนพรรคการเมืองให้และให้ประกาศในราชกิจจานุเบกษา

 พรรคการเมืองขอจดทะเบียนถูกต้องแล้วจะเป็นนิติบุคคล พรรคการเมืองจะต้องทำบัญชีรายจ่าย รายรับและ ทรัพย์สินของพรรค เพื่อป้องกันมิให้พรรคหรือสมาชิกพรรครับเงินหรือผลประโยชน์จากบุคคลอื่น นิติบุคคลอื่นหรือแม้แต่จากบุคคลอื่นจากต่างประเทศ อันจะเป็นการขัดต่อความมั่นคงและความสงบเรียบร้อยของประเทศ พรรคการเมืองจะเปลี่ยนแปลงนโยบายข้อบังคับหรือหัวหน้าพรรคจะต้องทำโดยที่ประชุมใหญ่ของพรรคและพรรคการเมืองอาจจัดตั้งสาขาขึ้นต่างจังหวัดได้ ถ้ามีสมาชิกพรรคในจังหวัดนั้นตั้งแต่ 100 คน ขึ้นไปแต่ต้องได้รับหนังสือรับรองจากนายทะเบียนก่อน

 **บทลงโทษผู้ฝ่าฝืนพระราชบัญญัติพรรคการเมือง มีดังนี้ คือ**

 1. จำคุกตั้งแต่ 2 ปี ถึง 10 ปี

 2. ปรับตั้งแต่ 2 หมื่นบาทถึง 1 ล้านบาท

 3. โทษถอนสัญชาติและเนรเทศ

 โทษใน 3 ข้อนี้ กรณีในความผิดเกี่ยวกับการออกหนังสือโฆษณาโดยไม่ได้รับอนุญาตจากทางราชการการทำบัญชีรายรับรายจ่ายไม่ถูกต้องหรือเป็นทุจริต ให้คนไม่มีสัญชาติไทยมาเป็นสมาชิกพรรครับเงินหรือทรัพย์สินจากแหล่ง ที่ละเมิดบทบัญญัติของกฎหมาย

 เหตุที่จะต้องยุบเลิกพรรคการเมือง พรรคการเมืองเมื่อจัดตั้งไม่เป็นตามพระราชบัญญัติหรือดำเนินการไม่เป็นไปตามบทบัญญัติ พรรคการเมืองจะต้องยุบเลิกด้วยสาเหตุดังนี้ คือ

 1. มีสมาชิกเหลือไม่ถึง 5,000 คน

 2. มีสมาชิกพรรคในจังหวัดต่าง ๆ ไม่ถึง 5 จังหวัดในแต่ละภาค

 3. ไม่ส่งหรือส่งสมาชิกเข้าสมัครรับเลือกตั้งในการเลือกตั้งทั่วไปของสมาชิกสภาผู้แทนราษฎรไม่ถึงกึ่งหนึ่งของจำนวนสมาชิกสภาผู้แทนราษฎรที่พึงจะมีได้ถูกศาลสั่งยุบเลิก

 4. พรรคการเมืองขอยุบตัวเอง เช่น พรรคก้าวหน้า พรรคประชาชน และพรรคกิจประชาคม ขอยุบมารวมเป็นพรรคเอกภาพ เมื่อปี พ.ศ. 2532

**ลักษณะของพรรคการเมืองไทย**

 แม้ว่าประเทศไทยจะมีการเปลี่ยนแปลงการปกครองมาสู่ยุคแห่งการปกครองระบอบประชาธิปไตยตั้งแต่ปี พ.ศ. 2475 และมีการจัดตั้งพรรคการเมืองขึ้นตั้งแต่ปี 2489 เป็นต้นมา พรรคการเมืองของไทยมีการเกิดขึ้น ตั้งอยู่และดับไปในที่สุดตามกฎอนิจจังของพระพุทธองค์ แม้พรรคการเมืองจะมีการก่อตั้งขึ้นมาแล้วหลายสิบปี พรรคการเมืองของไทยในสมัยแรกๆ ก็เกิดขึ้นจากกลุ่มข้าราชการทหารตำรวจที่เกิดจากสามัญชนจริงๆ นั้นมีน้อยมากและการดำเนินการตามขบวนการของพรรคการเมืองเป็นไปได้ไม่มาก เพราะสาเหตุหลายประการ เช่น คณะรัฐบาลบางยุคทำการควบคุมพรรคการเมืองมากเกินไป มีการปฏิวัติรัฐประหารและยุบสภาเป็นต้น ทำให้พรรคการเมืองไม่สามารถจะเผยแพร่อุดมการณ์ นโยบายให้หยั่งรากฝังแน่นลงไปในชุมชนได้ อีกอย่างหนึ่งพรรคการเมืองของไทยมีการจัดตั้งขึ้นเป็นจำนวนมาก เพราะเหตุที่ว่าพระราชบัญญัติพรรคการเมืองไม่ได้กำหนดจำนวนสมาชิกพรรคในการเริ่มก่อตั้งพรรคครั้งแรกไว้อย่างรัดกุม จึงทำให้บางพรรคการเมืองในการเลือกตั้งในบางปี พรรคการเมืองหนึ่งมีผู้ลงรับสมัครผู้แทนราษฎรเพียงคนเดียว ซึ่งเท่ากับพรรคอิสระหรือบางพรรคเมื่อตั้งขึ้นแล้วก็ไม่ส่งสมาชิกพรรคลงรับสมัครเมื่อมีคราวเลือกตั้งพรรคการ เมืองของไทยจึงเป็นลักษณะกระจัดกระจายไม่เป็นพรรคใหญ่ มีพรรคการเมืองพรรคใหญ่ในประเทศไม่กี่พรรค และพรรคที่มีอุดมการณ์จริงๆ ก็ไม่มาก สมาชิกพรรคเองก็ขาดอุดมการณ์ที่แน่นอน จะเห็นได้จากการเปลี่ยนพรรคสังกัดของผู้แทนราษฎรของไทยหลายสิบคนได้ประโยชน์จากพรรคไหนไปพรรคนั้น แม้ก่อนลงเลือกตั้งแต่ละครั้งผู้ที่จะสมัครบางคนมีการรอ มีการชั่งดูพรรคไหนให้เงินมากจะลงพรรคนั้น และพรรคไหนลงแล้วจะได้รับการเลือกตั้งก็จะลงพรรคนั้น อย่างสมัยพรรคกิจสังคมได้รับความนิยมใครๆ ก็ลงสมัครในนามพรรคกิจสังคม เมื่อไม่ได้สังกัดก็ไม่ลงรับสมัคร อันนี้แสดงให้เห็นว่า นักการเมืองในเมืองไทยลงสมัครเลือกตั้งโดยไม่คำนึงถึงอุดมการณ์ของพรรค นโยบายของพรรคหวังแต่ได้เป็นผู้แทนเป็นสำคัญ มีจำนวนอยู่ไม่น้อย แต่นักการเมืองที่ดีมีอุดมการณ์ของเมืองไทยก็มีอยู่มาก ท่านเหล่า นี้ก็ได้รับเลือกเกือบทุกครั้งที่ลงสมัคร

 เมื่อพรรคการเมืองของไทยมีมาก นักการเมืองบางคนขาดอุดมการณ์จึงทำให้ประชาชนหันมาเลือกคนมากกว่าเลือกพรรค ดังนั้นในคราวหนึ่งๆ ที่มีการเลือกตั้งจึงทำให้พรรคการเมืองหลายพรรคมีสมาชิกพรรคที่ได้รับการเลือกตั้งเข้าสู่สภา เป็นการยากแก่การจัดตั้งรัฐบาล และเป็นการยากที่จะทำให้เสถียรภาพของรัฐบาลแต่ละชุดมั่นคง ฉะนั้นจึงพอสรุปลักษณะของพรรคการเมืองโดยทั่วๆ ไปได้ดังนี้

 1. พรรคการเมืองไทยจะคึกคักมีบทบาทเฉพาะคราวที่มีการเลือกตั้งเท่านั้น โดยเฉพาะพรรคที่มีสาขาอยู่ตามต่างจังหวัดแทบจะไม่มีการทำงานเลย และบางสาขาก็ขึ้นป้ายไว้แต่สมัยที่มีการเลือกตั้ง เมื่อการเลือกตั้งผ่านพ้นไปสำนักงานนั้นก็จะปิดตาย ประชาชนไม่สามารถไปติดต่ออะไรได้

 2. พรรคการเมืองไทย ต้องใช้เงินมหาศาลในการบริหารพรรค จะเห็นได้จากการเลือกตั้งแต่ละสมัยพรรคการเมืองที่ส่งสมาชิกพรรคลงรับสมัครและหวังที่จะได้รับการเลือกตั้งนั้นพรรคจะจ่ายเงินสนับสนุนเป็นจำนวนล้าน แม้ว่ากฎหมายจะกำหนดไว้สามแสนห้าหมื่นบาทก็ตามนั้นเป็นเพียงบทบัญญัติ จะเห็นว่าผู้แทนราษฎรคนหนึ่งนั้นกว่าจะได้รับเลือกตั้งจะต้องจ่ายเงินเป็นล้าน ยกเว้นเฉพาะผู้แทนเก่าบางคน แต่ก็มีไม่กี่คนที่ประชาชนศรัทธาเลื่อมใสมาโดยตลอดที่ไม่ต้องใช้เงินมากเกินที่กำหนดไว้ แต่ส่วนมากจะต้องใช้เงินเป็นจำนวนล้านถึงจะได้ดังที่กล่าวแล้ว เมื่อลักษณะการเมืองไทยเป็นอยู่อย่างนี้โอกาสที่คนชั้นกลางที่จะก่อตั้งพรรคการเมืองและจะได้รับเลือกตั้งเข้าไปเป็นผู้แทนนั้นมีน้อยมาก จึงทำให้พวกนายทุนเศรษฐีมีเงินเข้ามามีบทบาทในทางการเมืองเสียเป็นส่วนมาก

 3. พรรคการเมืองไทย จะมีบทบาทในการรักษาผลประโยชน์ของพรรค ผลประโยชน์ของคนในพรรคมากกว่าผลประโยชน์ของชาติ หรือผลประโยชน์ของประชาชนในบางครั้งพรรค เพราะสมาชิกพรรคบางคนเป็นนายทุนเจ้าของธุรกิจมากมายในประเทศ และเป็นสมาชิกที่มีตำแหน่งสำคัญในพรรค ฉะนั้นการที่จะดำเนินการใดๆ เพื่อเป็นผลประโยชน์แก่พวกนายทุนเหล่านั้นย่อมเป็นไปได้ง่าย

 4. พรรคการเมืองไทยยังไม่เป็นที่สนใจของประชาชน โดยเฉพาะประชาชนส่วนมากในชนบทเมื่อมีสมัยการเลือกตั้ง แม้จะมีสมาชิกพรรคการเมืองไปหาเสียงตามชนบทไปแล้วไปอีก ประชาชนยังไม่สนใจที่จะจดจำว่านาย ก.นาย ข. คนนี้สังกัดพรรคไหน ฉะนั้นส่วนใหญ่ประชาชนจะเลือกคนมากกว่าพรรค ด้วยเหตุนี้แสดงให้เห็นว่าพรรคการเมืองขาดพื้นฐานการรองรับจากประชาชนส่วนใหญ่ของประเทศ

 5.การคัดเลือกสมาชิกพรรคการเมือง โดยทั่วไปพรรคการเมืองจะไม่ค่อยคำนึงเพ่งเล็งถึงอุดมการณ์และคุณ ธรรมของผู้ยื่นความจำนง แต่จะเพ่งเล็งว่าผู้นั้นมีเงินมีชื่อเสียงที่จะเอาชนะการเลือกตั้งในเขตนั้น ๆ ได้รับการเลือกเป็นสมาชิกพรรค เมื่อเป็นเช่นนั้นพรรคการเมืองจึงไม่ค่อยจะได้คนดีมีคุณธรรมและมีอุดมการณ์เข้าสังกัดพรรค

 6.พรรคการเมืองไทยยังหย่อนยานในเรื่องระเบียบวินัยในการควบคุมสมาชิกพรรคจึงทำให้เกิดปัญหาการควบคุมสมาชิกพรรคในสภา คือไม่ทำตามมติของพรรคเมื่อพรรคมีมติว่า ญัตตินี้พรรคของเราสนับสนุน แต่เมื่อมีการประชุมสมาชิกจะมีสมาชิกพรรคบางคนไม่เอาด้วยและอาจจะอภิปรายโจมตีฝ่ายตนด้วยก็มี

 7.พรรคการเมืองไทยรวบรวมสมาชิกเพื่อหวังชนะการเลือกตั้งมากกว่าเพ่งเล็งอุดมการณ์จะเห็นได้จากการเปลี่ยนพรรคในการเลือกตั้งเมื่อ 2518 และ 2519 เป็นไปอย่างกว้างขวาง ผู้สมัครซึ่งเคยสังกัดพรรคหนึ่งในการเลือก ตั้ง 2518 ครั้นพรรคเดิมไม่ยอมส่งสมัครในการเลือกตั้ง 2519 ก็จะย้ายไปสมัครในนามพรรคอื่นทันทีซึ่งพรรคอื่นก็ยินดีรับในกรณีที่เป็นบุคคลที่มีชื่อเสียงหรือเคยเป็นอดีตสมาชิกสภาผู้แทนราษฎร

 8. รัฐธรรมนูญของไทย ให้โอกาสแก่ประชาชนในการจัดตั้งพรรคการเมืองอย่างกว้างขวางจึงทาให้มีพรรคการเมืองมีจำนวนมาก เมื่อมีการเลือกตั้งจึงทำให้สมาชิกพรรคการเมืองหลายพรรคได้รับการเลือกตั้ง ไม่มีพรรคใดได้เสียงเด็ดขาดในสภา ทำให้ต้องมีรัฐบาลผสมขึ้นมาบริหารประเทศซึ่งเป็นเหตุให้เสถียรภาพของรัฐบาลมีน้อย

 9. แม้จะมีพรรคการเมืองหลายพรรคในประเทศ แต่นโยบายของพรรคมีลักษณะคล้ายคลึงกัน แต่ก็ไม่สามารถจะรวมพรรคการเมืองเข้าด้วยกันได้ เพราะนักการเมืองส่วนมากมีความต้องการจะได้ตำแหน่งที่สำคัญในพรรค พึ่งจะมีปรากฏการณ์เมื่อปี พ.ศ. 2532 ที่พรรคการเมือง 4 พรรค คือ พรรคก้าวหน้า พรรคประชาชนพรรคกิจประชาคมและพรรครวมไทย ได้รวมกันเป็นพรรคเอกภาพ

 10. สมาชิกพรรคบางส่วนขาดอุดมการณ์และไม่เชื่อมั่นในอุดมการณ์ของพรรค จึงทำให้สมาชิกพรรคแยกตัวออกจากพรรคหนึ่งไปเข้ากับอีกพรรคหนึ่ง หรือบางครั้งก็แยกตัวออกไปตั้งพรรคใหม่ เช่น กลุ่ม 10 มกราคม แยกตัวไปตั้งพรรคประชาชน

 11. พรรคการเมืองไทยยังขาดความมั่นคงทั้งนี้อาจจะเนื่องจากสาเหตุหลายประการ เช่น พรรคไม่มีอุดมการณ์แน่นอน สมาชิกพรรคไม่มีอุดมการณ์ที่มั่นคง การบำรุงรักษาพรรคต้องใช้เงินเป็นจานวนมากประชาชนขาดความสนใจและให้การสนับสนุน เป็นต้น

 จากลักษณะพรรคการเมืองของไทยเรานั้นจะเห็นได้ว่า พรรคการเมืองไทยจะต้องได้มีการพัฒนาปรับปรุงอยู่อีกมาก แต่พระราชบัญญัติพรรคการเมืองที่ออกมาใช้ปี 2524 นี้ก็จะทำให้พรรคการเมืองลดลงบ้างและนักการเมืองของไทยก็ต้องยึดมั่นในอุดมการณ์ของตนแล้วเข้าสังกัดพรรคการเมืองที่มีอุดมการณ์เช่นเดียวกับตนหรือใกล้เคียงกัน สามารถที่จะปรับเข้ากันได้ จะเล่นเปลี่ยนพรรคเหมือนเปลี่ยนเสื้อผ้า พรรคการเมืองไทยก็หวังการพัฒนา หวังความเจริญได้ยาก เมื่อเป็นเช่นนี้ทุกฝ่ายต้องร่วมมือกันทำให้พรรคการเมืองของไทยมั่นคงและมีอุดมการณ์ที่แน่วแน่ไม่ว่ารัฐบาล นักการเมือง และประชาชนต้องช่วยเหลือกันทุกฝ่าย

**การเลือกตั้ง**

 กระบวนการเมืองการปกครองในระบอบประชาธิปไตยถือว่า การเลือกตั้งเป็นขั้นตอนสำคัญประการหนึ่ง เพราะในระบอบการปกครองแบบประชาธิปไตยถือว่าอำนาจสูงสุดในการปกครองประเทศเป็นของประชาชนทุกคนในประเทศ แต่รัฐไม่สามารถจะให้คนทุกคนเข้ามาบริหารประเทศโดยตรงได้ รัฐจึงได้ใช้วิธีการเลือกผู้แทนราษฎรเข้ามาในสภาเพื่อทำหน้าที่แทนประชาชนทั้งประเทศและผู้แทนเหล่านั้นก็ต้องดำเนินงานไปเพื่อสนองเจตนารมณ์ของประชาชนส่วนใหญ่ การเลือกตั้งจึงเป็นวิธีหนึ่งที่จะเปิดโอกาสให้ประชาชนเพื่อเลือกเอาตัวแทนของตนเข้าไปปฏิบัติหน้าที่ แต่ในทางปฏิบัติแล้ว การเลือกตั้งเพื่อให้สิทธิทางการเมืองนั้นก็ไม่สามารถที่มอบให้กับคนทุกคนในประเทศมีความเสมอภาคกันได้ เช่น เยาวชน คนวิกลจริต ผู้ต้องโทษจำคุก คนต่างด้าว ภิกษุสามเณร นักพรตนักบวช เป็นต้น ฉะนั้นการที่รัฐจะให้ใครมีสิทธิทางการเมืองเกี่ยวกับการเลือกตั้งขนาดไหนเพียงไรก็จะต้องตราเป็นตัวบท กฎหมายออกมาบังคับใช้ให้แน่นอน เช่น เกี่ยวกับสิทธิผู้ออกเสียงเลือกตั้งและคุณสมบัติของผู้สมัครรับเลือกตั้ง เป็นต้น

**ความสำคัญของการเลือกตั้งในระบอบประชาธิปไตย**

 การปกครองในระบอบประชาธิปไตยในปัจจุบันจะขาดเสียซึ่งกระบวนการเลือกตั้งไม่ได้ เพราะถ้าการจัดการปกครองที่ไม่มีการเลือกตั้งโดยประชาชนได้ใช้สิทธิทางการเมืองในการออกเสียงลงคะแนนเลือกตัวแทนของตนเข้าไปทางานบริหารประเทศแล้วก็จะถือว่าเป็นการปกครองแบบเผด็จการเท่านั้น ฉะนั้นการเลือกตั้งจึงเป็นขั้นตอนที่สำคัญและจำเป็นกับระบบการเมืองแบบประชาธิปไตย

 การเลือกตั้งเป็นเงื่อนไขที่สำคัญที่สุดประการหนึ่งของการปกครองในระบอบประชาธิปไตย เพราะการเลือกตั้งเป็นการแสดงออกถึงเจตนารมณ์ของประชาชน ผู้เป็นเจ้าของประเทศในอันที่จะมอบความไว้วางใจให้ตัวแทนปวงชนไปใช้อำนาจแทนตน การออกเสียงเลือกตั้งเป็นสิทธิขั้นมูลฐานของมนุษย์ โดยเฉพาะในสังคมประชาธิปไตยอันจะเห็นได้เด่นชัดจากบทบัญญัติข้อ 21 (1) แห่งปฏิญญาสากลว่าด้วยสิทธิมนุษยชน (Universal Declaration of Human Rights) พอสรุปใจความสำคัญได้ว่า “เจตจำนงของประชาชนย่อมเป็นมูลฐานแห่งอำนาจของรัฐบาลหรือผู้ปกครองเจตจำนงดังกล่าวต้องแสดงออกโดยการเลือกตั้งสุจริตซึ่งจัดขึ้นเป็นครั้งคราวตามกำหนดเวลาด้วยการลงคะแนนเสียงของชายหญิง โดยถือหลักคนละหนึ่งเสียงเท่ากัน และการกระทำด้วยวิธีการลับด้วยวิธีการอื่นใดที่จะรับประกันให้การลงคะแนนเสียงเลือกตั้งเป็นไปได้โดยเสรี

 ประชาชนมีความจำเป็นมีความต้องการและมีความเดือดร้อนอะไร ประชาชนจะได้มีโอกาสแสดงความจำนงเหล่านั้นผ่านผู้แทนราษฎร ในกรณีที่ผู้แทนราษฎรได้ประกาศนโยบายอุดมการณ์แห่งพรรคการเมืองของตนอย่างชัดแจ้ง ถ้าไม่มีการเลือกตั้งประชาชนก็ต้องใช้วิธีการอื่นตามรัฐธรรมนูญ แต่ขบวนการเลือกตั้งจะเป็นวิธีการหนึ่งที่จะให้ผู้มีความคิดเกี่ยวกับการเมืองการปกครอง จะได้แสดงออกเพื่อให้รัฐบาลหรือผู้บริหารได้รับทราบแล้วนำไปพิจารณาดำเนินงานในเรื่องที่สามารถจะทำได้

**หลักเกณฑ์ของการเลือกตั้ง**

 เป็นที่ทราบกันแล้วว่า การเลือกตั้งเป็นกระบวนการที่จะให้ประชาชนได้แสดงเจตจำนงของตนผ่านพรรคการเมืองหรือผ่านผู้แทนราษฎร แต่การเลือกตั้งนั้น เพื่อให้การดำเนินการเป็นไปอย่างบริสุทธิ์ยุติธรรมนั้นจะต้องกำหนดหลักเกณฑ์และวิธีการเลือกตั้งไว้ ดังนี้ คือ

 **1. หลักอิสระแห่งการเลือกตั้ง** (Freedom of Election) อันหมายถึง การให้ความเป็นอิสระต่อการออกเสียงเลือกตั้ง โดยมิได้ขู่บังคับให้การเลือกตั้งถูกบิดเบือนไปจากเจตจำนงอันแท้จริงของผู้มีสิทธิออกเสียงเลือกตั้ง

 **2. หลักการเลือกตั้งตามกำหนดเวลา** (Periodic Election) หมายความว่า การเลือกตั้งจะต้องมีกำหนดเวลาไว้แน่นอน เช่น กำหนดให้มีการเลือกตั้งปกติทุก 4 ปี เป็นต้น

 **3. หลักการเลือกตั้งอย่างแท้จริง** (Genuine Election) หมายถึง การเลือกตั้งได้เป็นไปโดยบริสุทธิ์ รัฐบาลจะต้องถือเป็นหน้าที่สำคัญที่จะป้องกันไม่ให้มีการคดโกงในการเลือกตั้งเกิดขึ้น โดยการให้ราษฎรจัดการเลือกตั้งของตนเองให้มากที่สุดทั้งเปิดโอกาสให้มีการคัดค้านการเลือกตั้งได้ เมื่อเห็นว่าการเลือกตั้งนั้นไม่ได้เป็นไปโดยบริสุทธิ์ยุติธรรมอย่างแท้จริง

 **4. หลักการออกเสียงทั้งชายหญิง** (Universal Suffrage) หมายถึง การเปิดโอกาสให้มีการออกเสียงเลือกตั้งอย่างทั่วถึง เว้นแต่กรณีที่มีข้อจำกัดอันเป็นที่รับรองกันทั่วไป เช่น ไม่ให้สิทธิเลือกตั้งแก่เด็ก บุคคลวิกลจริตหรือมีจิตบกพร่อง เป็นต้น

 **5. หลักการเลือกตั้งอย่างเสมอภาค** (Equal Suffrage) หมายความว่า บุคคลที่มีสิทธิออกเสียงเลือกตั้งมีสิทธิคนละหนึ่งเสียงและคะแนนเสียงทุกคะแนนมีน้าหนักเท่ากัน

**การเลือกตั้งสมาชิกสภาผู้แทนราษฎรของไทย**

 การเลือกตั้งสมาชิกสภาผู้แทนราษฎร ถือว่าเป็นกระบวนการที่สำคัญของการปกครองในระบอบประชาธิปไตยถ้าขาดการเลือกตั้งแล้วก็จะไม่ถือว่าการเมืองการปกครองนั้นเป็นการปกครองในระบอบประชาธิปไตยเพราะการเลือก ตั้งนั้นเป็นกระบวนการที่จะสรรหาตัวแทนของประชาชนทั้งประเทศเข้าไปปฏิบัติหน้าที่ในสภาเพื่อทำหน้าที่สนองความต้องการหรือเจตนารมณ์ของประชาชนส่วนใหญ่ในประเทศ

 สำหรับประเทศไทยเราหลังจากมีการเปลี่ยนแปลงการปกครองในปี พ.ศ. 2475 เป็นต้นมา เราได้มีการเลือกตั้งทั่วไปแล้วถึง 23 ครั้ง นับแต่มีการเลือกตั้งครั้งแรกเมื่อ 15 พฤศจิกายน 2476 ถึง 23 ธันวาคม 2550 ทั้งนี้ไม่นับการเลือกตั้งซ่อม การเลือกตั้งเพิ่มและการเลือกตั้งซ้ำ โดยเฉพาะการเลือกตั้งซ่อมนั้นจะมีขึ้นเกือบทุกสมัยของรัฐบาลเนื่องจากสมาชิกตาย ลาออก ขาดคุณสมบัติบ้าง แต่ถึงอย่างไรการเลือกตั้งสมาชิกสภาผู้แทนอยู่ 4 ประเภท คือ

 **1. การเลือกตั้งทั่วไป** คือ การเลือกตั้งผู้แทนราษฎรทั่วประเทศในคราวเดียวกัน เช่น 22 เมษายน 2522 , 18เมษายน 2526 และ 27 กรกฎาคม 2529 เป็นต้น

 **2. การเลือกตั้งเพิ่ม** คือ การเลือกตั้งสมาชิกสภาผู้แทนราษฎรเพิ่มอีกจานวนหนึ่ง สมมติว่ารัฐบาลชุดแรกมีสมา ชิกอยู่ 100 คน เกิดมีรัฐบาลชุดใหม่เข้ามาแทนที่ อาจจะมาโดยปฏิวัติหรือรัฐประหารก็ตามเข้ามาบริหารประเทศยังให้สมาชิกจานวน 100 คนนั้นอยู่เหมือนเดิม และมีการจัดการเลือกตั้งเพิ่มมาอีก 50 คน เพื่อให้ได้สมาชิก 150 คน ดังนี้ ซึ่งเป็นการเลือกตั้งในบางเขตบางจังหวัดเท่านั้น เช่น ในการเลือกตั้งเพิ่มเติมเมื่อ 5 มิถุนายน 2492

 **3. การเลือกตั้งซ่อม** คือ การเลือกตั้งสมาชิกสภาผู้แทนราษฎรเป็นบางคน เนื่องจากสมาชิกภาพของผู้แทน ราษฎรสิ้นสุดจะต้องเลือกตั้งซ่อมภายใน 90 วัน

 **4. การเลือกตั้งช้ำ** คือ การเลือกตั้งสมาชิกสภาผู้แทนราษฎรเป็นบางเขตหรือบางคนเนื่องจากการเลือกตั้งในคราวก่อนเป็นไปโดยมิชอบและศาลหรือองค์การ ซึ่งมีอำนาจวินิจฉัยว่าการเลือกตั้งเป็นไปโดยมิชอบการเลือกตั้งสมาชิกสภาผู้แทนราษฎรของไทยทั้ง 4 ประเภทนี้ จะมีวิธีการหลักการอย่างไรขึ้นอยู่กับพระราชบัญญัติเกี่ยวกับการเลือก ตั้งและรัฐธรรมนูญได้กำหนดไว้ เพราะแต่ละคราวการเลือกตั้งทั่วไปอาจจะแตกต่างกันไป ทั้งนี้ขึ้นอยู่กับรัฐธรรมนูญและพระราชบัญญัติการเลือกตั้ง ผู้รับผิดชอบคือกระทรวงมหาดไทยจะต้องดาเนินไปตามนั้นโดยเคร่งครัดและอย่างบริสุทธิ์ยุติธรรม

**วิธีการเลือกตั้งของไทย**

 นับตั้งแต่ประเทศไทยเราได้มีการเลือกตั้งสมาชิกสภาผู้แทนราษฎร ตั้งแต่ 15 พฤศจิกายน 2476 เป็นต้นมาจนถึงปัจจุบันจะพบว่าประเทศไทยเราได้ใช้วิธีการเลือกตั้งทั้งแบบแบ่งเขตการเลือกตั้งและแบบรวมเขตเลือกตั้ง ทั้งวิธีผู้สมัครอิสระ ผู้สมัครสังกัดพรรคการเมือง แต่ก็ยังหาข้อสรุปไม่ได้ว่าการเลือกตั้งวิธีไหนที่มีความบกพร่องน้อยที่สุด และการเลือกตั้งวิธีใดเป็นวิธีที่ดีที่สุด เพราะแต่ละวิธีมีทั้งดีและไม่ดีอยู่ในตัว

 เมื่อการเลือกตั้งของไทยเคยใช้มาทั้งวิธีแบ่งเขตและรวมเขตแล้ว เพื่อเป็นการศึกษาเปรียบเทียบว่า การแบ่งเขตหรือการรวมเขตเลือกตั้งจะเป็นวิธีอำนวยประโยชน์สูงสุดเท่าการส่งเสริมการปกครองในระบอบประชาธิปไตย ดังมีวิธีการแต่ละอย่างและมีข้อดีข้อเสียแต่ละอย่างดังต่อไปนี้

**การเลือกตั้งโดยวิธีรวมเขต**

วิธีการเลือกตั้งโดยการรวมเขต ได้แก่ การกำหนดให้จังหวัดหนึ่ง ๆ มีเขตการเลือกตั้งเพียงหนึ่งเขตเท่านั้นไม่ว่าจะจังหวัดนั้นจะมีผู้แทนได้กี่คน และกำหนดให้พลเมืองหนึ่งแสนห้าหมื่นคน มีผู้แทนได้ 1 คน เศษของครึ่งแสนห้าหมื่นคน เกินครึ่งให้มีผู้แทนได้อีก 1 คน เช่น ในจังหวัดใดมีพลเมืองสามแสนเก้าหมื่นคน ก็จะมีผู้แทนได้ 3 คน เป็นต้น ส่วนรายละเอียดของวิธีการเลือกตั้งให้เป็นไปตามพระราชบัญญัติการเลือกตั้ง ซึ่งอาจจะมีการเปลี่ยนแปลงแก้ไขเพิ่มเติม

**ข้อดีของการเลือกตั้งแบบรวมเขต**

 1. ทำให้ราษฎรผู้มีสิทธิออกเสียงเลือกตั้งได้เลือกผู้แทนที่ตนศรัทธา เพราะสามารถเลือกใครก็ได้ซึ่งไม่เหมือนกับการแบ่งเขต ถ้าการแบ่งเขตเกิดผู้ที่ตนศรัทธาไปสมัครอีกเขตหนึ่งก็หมดโอกาสเลือก

 2. ทำให้ได้ผู้แทนที่ดี เพราะใครที่จะได้รับการเลือกตั้งมานั้นต้องเป็นคนดีมีคุณธรรมเป็นที่รู้จักกันทั้งจังหวัด คนทั้งจังหวัดเลือกมามิใช่คนในเขตใดหรือกลุ่มใดกลุ่มหนึ่งเลือก ก็แสดงว่าเป็นคนดีที่ได้รับเลือกมาจากคนทั้งจังหวัด

 3. ทำให้เป็นการยากที่ผู้ใดผู้หนึ่งหรือพรรคการเมืองใดพรรคหนึ่งจะได้อำนาจเงินหรืออิทธิพลอื่นๆ เข้าซื้อเสียงหรือควบคุมเสียงได้ เพราะพื้นที่ของการเลือกตั้งมีอาณาเขตทั่วทั้งจังหวัด

 4. ผู้ที่ได้รับการเลือกตั้งจะเกิดความภูมิใจและเห็นคุณความดีของประชาชนทั้งจังหวัดที่เขาเลือกตัวเองเข้ามาในสภาจะทำให้ผู้แทนคนนั้นตั้งใจปฏิบัติหน้าที่ให้ดีมีประโยชน์ต่อประเทศชาติบ้านเมือง

**ข้อเสียของการเลือกตั้งแบบรวมเขต**

 1. ทำให้คนดีเป็นที่รู้จักในหนึ่งหรือสองอำเภอในจังหวัดนั้น จะไม่ได้รับการเลือกตั้ง ในกรณีที่จังหวัดนั้นมีถึงสิบอำเภอแบ่งออกเป็นถึงสามเขต ฉะนั้นคนที่ดีมีคุณธรรมซึ่งเป็นที่ประจักษ์เพียงสองหรือหนึ่งอำเภอนั้นจะไม่มีโอกาสได้รับเลือก

 2. เป็นการเปิดโอกาสให้คนมีเงินมากเอาเปรียบผู้สมัครที่มีเงินน้อยในการหาเสียง เพราะผู้มีเงินมากย่อมใช้เงินในการหาเสียงโดยวิธีการต่าง ๆ ได้ทั่วถึงทั้งจังหวัดมากกว่าคนมีเงินน้อย ฉะนั้นคนดีมีเงินน้อยเข้าหาเสียงไม่ทั่วทุกเขต ทุกตำบล หมู่บ้านย่อมมีโอกาสน้อยที่จะได้รับการเลือกตั้ง

 3. ผู้แทนที่ได้รับการเลือกตั้งจะเกิดความหนักใจ ในการดูแลความทุกข์ยากของประชาชนทั้งจังหวัด แม้การเลือกตั้งแบ่งเขตผู้แทนบางคนก็ยังไม่ไปเยี่ยมเยียนดูแลความเดือดร้อนของประชาชน ถ้ายิ่งเขตการเลือกตั้งเป็นทั้งจังหวัด ผู้แทนจะถือโอกาสไม่ไปเยี่ยมหรือดูแลความทุกข์ร้อนที่ไหนเลย ถ้ามีผู้ถามว่าไม่เห็นผู้แทนออกไปเยี่ยมเลยก็บอกว่า ผมไปตำบลโน้นบ้านโน้นเอามาเป็นข้ออ้างทั้ง ๆ ที่ไม่ได้ไปไหนเลย

 4. การเลือกตั้งแบบนี้จะทำให้ผู้แทนไม่มีความสัมพันธ์กับประชาชนเท่าที่ควร เมื่อประชาชนเกิดความทุกข์ยากลำบากผู้แทนอาจจะไม่มีโอกาสได้ทราบ เพราะเขตความรับผิดชอบของผู้แทนกว้างขวาง

 5. ทำให้ผู้เลือกตั้งต้องใช้จ่ายเงินมาก เพราะเขตการเลือกตั้งคือเขตจังหวัดหนึ่ง ไม่ว่ารถในการหาเสียงแผ่นปลิว รูปถ่าย อุปกรณ์อื่น ๆ ค่าใช้จ่ายกับหัวคะแนน ล้วนแล้วแต่จะต้องใช้เงินเป็นจำนวนมากทั้งนั้น เท่ากับว่าเปิดโอกาสให้เฉพาะเศรษฐีมีเงินเท่านั้นเล่นการเมือง

**การเลือกตั้งโดยวิธีแบ่งเขต**

 การเลือกตั้งโดยวิธีการแบ่งเขต ได้แก่ การเลือกตั้งในจังหวัดหนึ่ง ๆ นั้นจะแบ่งออกเป็นเขต ๆ ตามจำนวนราษฎรเป็นเกณฑ์ คือพลเมืองหนึ่งแสนห้าหมื่นคนต่อผู้แทน 1 คน ถ้าจังหวัดใดมีผู้แทนได้ 9 คน จังหวัดนั้นก็จะแบ่งออกเป็นสามเขตเลือกตั้ง คือเขตหนึ่ง ๆ จะมีผู้แทนได้ไม่เกิน 3 คน แต่ถ้าจังหวัดใดมีผู้แทนได้เพียง1-3 ก็ถือว่าจังหวัดนั้นเป็นหนึ่งเขตการเลือกตั้ง เช่น ภูเก็ต แม่ฮ่องสอน เป็นต้น ส่วนรายละเอียดอื่น ๆ ได้เป็นไปตามพระราชบัญญัติการเลือกตั้งและบทบัญญัติแห่งรัฐธรรมนูญ

**ข้อดีของการเลือกตั้งแบบแบ่งเขต**

 **สมพงศ์ เกษมสิน และจรูญ สุภาพ** ได้กล่าวสรุปข้อดีของการเลือกตั้งแบบแบ่งเขตไว้ดังนี้

 1. ผู้แทนสามารถดูแลทุกข์สุขของราษฎรในเขตเลือกตั้งได้ทั่วถึง

 2. ความสัมพันธ์ระหว่างผู้แทนกับราษฎรก็กระชับแน่น เพราะราษฎรผู้มีสิทธิในเขตเลือกตั้งมีน้อย

 3. เมื่อราษฎรผู้มีสิทธิเลือกตั้งในเขตเลือกตั้งมีจานวนน้อย ก็เป็นการง่ายแก่ผู้แทนที่จะหยั่งทราบเจตจานงของราษฎรในเขตเลือกตั้ง

 4. เป็นวิธีการเลือกตั้งที่ให้ความเสมอภาค เพราะไม่ว่าราษฎรจะอยู่ในจังหวัดเล็กหรือจังหวัดใหญ่ราษฎรทุกคนก็มีคะแนนเสียงเพียงเสียงเดียวในการเลือกตั้ง

 5. การเลือกตั้งแบ่งเขตเป็นการให้โอกาสแก่ราษฎรฝ่ายข้างน้อย ในจังหวัดแต่ชุมนุมกันเป็นฝ่ายข้างมาก

อยู่ในเขตเลือกตั้งหนึ่ง

 6. การเลือกตั้งแบ่งเขต ย่อมทำให้เสียค่าใช้จ่ายในการเลือกตั้งและในการโฆษณาเพื่อการเลือกตั้งน้อย จึงเหมาะสมกับหลักประชาธิปไตย

**ข้อเสียของการเลือกตั้งแบบแบ่งเขต**

 1. ทำให้พรรคการเมืองหรือผู้สมัครกระทำการทุจริตได้ง่าย เพราะเขตการเลือกตั้งมีจำนวนประชากรไม่มาก อาจจะใช้เงินหรืออิทธิพลอื่นๆเข้าควบคุมเสียงในบางหน่วยการเลือกตั้งเท่านั้นก็สามารถได้เป็นผู้แทน

 2. เขตพื้นที่ในการหาเสียงน้อยประชาชนที่ผู้แทนจะไปพบไม่มากจึงไม่ลำบากในการหาเสียง เมื่อได้เป็นผู้แทนมาก็จะรู้สึกว่า เป็นการได้มาโดยไม่ยากนัก จะทำให้ผู้แทนคนนั้นไม่รู้คุณค่าของประชาชน

 3. การแบ่งเขตการเลือกตั้งกำหนดโดยฝ่ายบริหารซึ่งกระทรวงมหาดไทยเป็นผู้ดำเนินการเลือกตั้ง ถ้าบังเอิญผู้บริหารสนับสนุนพรรคการเมืองใดก็อาจจะแบ่งเขตการเลือกตั้งเข้าข้างได้ คือ ถ้าเห็นว่าผู้สมัครของพรรคการเมืองนี้มีผู้นิยมหรือมีคะแนนเสียงอยู่มาก ในเขตตำบลหรืออำเภอใดก็จะแบ่งเขตให้กลุ่มพื้นที่ของอำเภอนั้นๆ ไว้ ด้วยวิธีการนี้ก็จะทำให้ผู้สมัครพรรคอื่นเสียเปรียบไม่เกิดความยุติธรรม

 วิธีเลือกตั้งซึ่งถือเอาเขตจังหวัดเป็นเกณฑ์และเคยใช้มาแล้วทั้งวิธีรวมเขตและวิธีแบ่งเขตนั้น ไม่อาจพิจารณาได้แน่ชัดลงไปว่า วิธีใดจะก่อให้เกิดผลทำให้คนสนใจมาใช้สิทธิของตนเองมากกว่ากัน เพราะปรากฏว่าผลสับสนกันอยู่อย่างไรก็ดีพอสรุปได้ว่าวิธีการเลือกตั้งรวมเขตหรือแบ่งเขตไม่มีผลต่อการที่ประชาชนจะใช้สิทธิมากหรือน้อย แต่อาจมีผลต่อยุทธวิธีการของผู้สมัครรับเลือกตั้งหรือพรรคการเมืองในแง่การรณรงค์หาเสียงจากเขตที่เคยสร้างความนิยมไว้แก่ประชาชน และมีผลต่อทางราชการในแง่ที่ถ้าจัดให้มีการแบ่งเขตแล้วการลงคะแนนของผู้เลือกตั้งการนับคะแนนของกรรมการตรวจคะแนนมีผลเร็วขึ้นกว่าการจัดให้มีการเลือกตั้งรวมเขต

**คุณสมบัติของผู้มีสิทธิเลือกตั้งและผู้สมัครรับเลือกตั้ง**

 ข้อจำกัดเกี่ยวกับสิทธิในการเลือกตั้งของประชาชนโดยทั่วไปจะมีข้อจำกัดอยู่สองประการคือ ข้อจำกัดในทางประวัติศาสตร์และข้อจากัดที่ยังคงมีอยู่ในปัจจุบัน ข้อจากัดทางประวัติศาสตร์นั้นจะมีแปลกๆ เช่นข้อจำกัดที่ว่าคนมั่งมีเศรษฐีเท่านั้นจึงจะมีสิทธิหรือคนที่ได้รับการศึกษาความรู้ได้เท่านั้นจึงจะมีสิทธิในการเลือกตั้ง เป็นต้น เหตุผลก็คือไม่ต้องการให้คนทั้งสองประเภทดังกล่าวนั้นมีอำนาจบริหารประเทศ ถ้าคนเหล่านั้นมีสิทธิเท่าเทียมกับชนชั้นมั่งมีหรือคนชั้นสูงแล้วจะเป็นผลทำให้การบริหารประเทศไม่สามารถจะดำเนินไปตามความปรารถนาของพวกตน ส่วนข้อจำกัดในปัจจุบันบางประเทศกำหนดเกี่ยวกับเรื่องเพศคือผู้หญิงไม่มีสิทธิเหมือนผู้ชายอย่างประเทศฝรั่งเศส ผู้หญิงพึ่งจะมีสิทธิ เมื่อ ค.ศ. 1944 นี้เอง และนอกนั้นก็จำกัดเกี่ยวกับอายุคือผู้มีอายุน้อยไม่มีสิทธิออกเสียงเลือกตั้ง

 สำหรับรัฐธรรมนูญแห่งราชอาณาจักรไทย พุทธศักราช 2521 ได้กำหนดคุณสมบัติผู้มีสิทธิออกเสียงเลือกตั้งและผู้มีสิทธิสมัครเข้ารับเลือกตั้งไว้ ดังนี้

 1. มีสัญชาติไทยโดยการเกิด แต่บุคคลผู้มีสัญชาติไทย ซึ่งบิดาเป็นคนต่างด้าวต้องมีคุณสมบัติตามที่กำหนดไว้ในกฎหมายว่าด้วยการเลือกตั้งสมาชิกสภาผู้แทนราษฎรอีกด้วย

 2. มีอายุไม่ต่ำกว่ายี่สิบปีบริบูรณ์ในวันที่ 1 มกราคม ของปีที่มีการเลือกตั้งและ

 3. มีชื่ออยู่ในทะเบียนบ้านในเขตเลือกตั้ง บุคคลผู้มีลักษณะดังกล่าวต่อไปนี้ ในวันเลือกตั้งเป็นบุคคลต้องห้ามมิให้ใช้สิทธิเลือกตั้งคือ

 1. วิกลจริต หรือจิตฟั่นเฟือนไม่สมประกอบ

 2. หูหนวกและเป็นใบ้ซึ่งไม่สามารถอ่านและเขียนหนังสือได้

 3. ภิกษุ สามเณร นักพรตหรือนักบวช

 4. ผู้ต้องคุมขังอยู่โดยหมายของศาลหรือคำสั่งที่ชอบด้วยกฎหมาย

 5. อยู่ในระหว่างถูกเพิกถอนสิทธิเลือกตั้งโดยคำพิพากษาบุคคลผู้มีคุณสมบัติดังต่อไปนี้เป็นผู้มีสิทธิรับเลือกตั้ง

 1. สัญชาติไทยโดยการเกิด แต่บุคคลผู้มีสัญชาติไทยซึ่งบิดาเป็นคนต่างด้าวต้องมีคุณสมบัติตามที่กำหนดไว้ในกฎหมายว่าด้วยการเลือกตั้งสมาชิกสภาผู้แทนราษฎรอีกด้วย

 2. อายุไม่ต่ำกว่ายี่สิบห้าปีบริบูรณ์ในวันเลือกตั้ง

 3. เป็นสมาชิกพรรคการเมืองที่ส่งเสริมเข้าสมัครรับเลือกตั้งตามมาตรา 95 และมาตรา 104 วรรค 2 พรรคการ เมืองใดพรรคการเมืองหนึ่งแต่พรรคเดียว

 4. คุณสมบัติอื่น หากมีกำหนดไว้ในกฎหมายว่าด้วยการเลือกตั้งสมาชิกสภาผู้แทนราษฎร

**วิธีดำเนินการเลือกตั้ง**

 การดำเนินการเลือกตั้งสมาชิกสภาผู้แทนราษฎรเป็นหน้าที่ความรับผิดชอบโดยตรงของกระทรวงมหาดไทย ซึ่งกระทรวงมหาดไทยจะดำเนินไปตามกฎหมายและนโยบายของรัฐบาล เพื่อให้เกิดความเป็นระเบียบเรียบร้อยบริสุทธิ์ยุติธรรมและกระทรวงมหาดไทยให้เจ้าหน้าที่นำไปปฏิบัติพร้อมทั้งให้ประชาชนมีส่วนร่วมเพื่อเป็นการส่งเสริมการปก ครองในระบอบประชาธิปไตย

**กระบวนการเลือกตั้ง** การเลือกตั้งสามารถจัดเป็นกระบวนการได้ดังนี้

 **1. การกำหนดเขตเลือกตั้ง** เมื่อได้มีการประกาศตามพระราชกฤษฎีกาให้มีการเลือกตั้งสมาชิกสภาผู้แทนราษฎรแล้ว ถ้าการเลือกตั้งนั้นเป็นการเลือกตั้งทั่วไปให้กระทรวงมหาดไทยประกาศในราชกิจจานุเบกษาโดยไม่ชักช้า กำหนดเขตเลือกตั้งในแต่ละจังหวัดและจำนวนสมาชิกสภาผู้แทนราษฎรที่จะทำการเลือกตั้งในแต่ละเขตเลือกตั้ง รวมทั้งท้องถิ่นที่ที่ประกอบเป็นเขตเลือกตั้งของแต่ละเขตเลือกตั้ง

 **2. บัญชีรายชื่อผู้เลือกตั้ง** เมื่อมีพระราชกฤษฎีกาให้มีการเลือกตั้งสมาชิกสภาผู้แทนราษฎรแล้ว ให้นายอำเภอจัดทำบัญชีเลือกตั้งของแต่ละหน่วยเลือกตั้งไว้ ณ ที่สาธารณะที่เห็นได้ง่าย และที่เลือกตั้งบริเวณที่ใกล้เคียงก่อนวันเลือกตั้งไม่น้อยกว่า 30 วัน

 **3. หน่วยเลือกตั้ง** ให้ผู้ว่าราชการจังหวัดกำหนดหน่วยเลือกตั้งที่จะพึงมีในจังหวัดนั้นตามปกติให้ใช้เขตตำบลหนึ่งเป็นหน่วยเลือกตั้งหน่วยหนึ่ง ถ้าตำบลใดมีหน่วยเลือกตั้งเกินกว่าหนึ่งพันคน ให้กำหนดหน่วยเลือกตั้งในตำบลนั้นเพิ่มขึ้น โดยถือเกณฑ์จำนวนผู้เลือกตั้งหน่วยละหนึ่งพันคนเป็นประมาณ ถ้าผู้ว่าราชการจังหวัดเห็นว่าไม่เป็นการสะดวกหรือไม่ปลอดภัยในการไปลงคะแนนของผู้เลือกตั้ง จะกำหนดหน่วยเลือกตั้งโดยไม่คำนึงถึงจำนวนผู้เลือกตั้งก็ได้ หรือไม่กำหนดหน่วยเลือกตั้งเพิ่มก็ได้ เฉพาะตำบลในเขตเทศบาลหรือในเขตที่มีชุมชนหนาแน่น ถ้าผู้ว่าราชการจังหวัดเห็นสมควรจะกำหนดหน่วยเลือกตั้งโดยให้มีผู้เลือกตั้งในหน่วยเลือกตั้งละสามพันคนเป็นประมาณก็ได้

 เมื่อได้กำหนดหน่วยเลือกตั้งขึ้นแล้วให้ประกาศหน่วยเลือกตั้ง ณ ศาลากลางจังหวัด ที่ว่าการอำเภอ ที่ว่าการกิ่งอำเภอ และสานักงานเทศบาล เฉพาะตำบลในเขตเทศบาลหรือในบริเวณที่มีชุมชนหนาแน่นนั้น ให้จัดทำแผนที่สังเขปแสดงเขตของหน่วยเลือกตั้งประกอบไว้ด้วย

 **4. การลงคะแนนเลือกตั้ง** การลงคะแนนเลือกตั้งให้ใช้วิธีลงเครื่องหมายลงในบัตรเลือกตั้งตามเกณฑ์และวิธีการที่กำหนดในกระทรวง

 **5. การตรวจและการรวมคะแนน** เมื่อปิดการลงคะแนนเลือกตั้งแล้วให้คณะกรรมการตรวจนับคะแนนโดยเปิดเผยจนเสร็จในรวดเดียว ห้ามมิให้เลื่อนหรือประวิงการนับคะแนนเมื่อการนับคะแนนเสร็จแล้วให้คณะกรรมการตรวจนับคะแนนประกาศผลการนับคะแนน ณ ที่เลือกตั้งนั้น และรีบทำรายงานของผลการนับคะแนนและปิดหีบบัตรเลือกตั้งเพื่อส่งไปยังนายอำเภอโดยเร็วแบบประกาศผลของการนับคะแนน รายงานแสดงผลของการนับคะแนน วิธีนับคะแนน วิธีการประกาศผลของการนับคะแนน และวิธีเก็บบัตรเลือกตั้งบรรจุหีบให้เป็นไปตามที่กำหนดในกฎกระทรวง

**กลุ่มผลประโยชน์(Interest Group)**

 กลุ่มผลประโยชน์ หมายถึง กลุ่มที่จัดตั้งเพื่อภารกิจหรือผลประโยชน์เฉพาะอย่างเมื่อมีการเรียกร้องข้อเสนอของกลุ่มผ่านสถาบันของรัฐจะกลายเป็นกลุ่มผลประโยชน์ทางการเมืองและหากมีการปฏิบัติในระดับการเมืองก็จะเป็นกลุ่มผลักดัน ซึ่งเป็นกลุ่มที่มีเป้าหมายที่จะมีอิทธิพลเหนือเจ้าหน้าที่ของรัฐหรือรัฐบาลในการตัดสินใจ โดยอาจใช้วิธี การขอมติ ขอความร่วมมือหรือการบีบบังคับ โดยกลุ่มผลประโยชน์มีความสำคัญดังนี้

 1. ทำให้เกิดความสมดุลของการเมืองกลุ่มต่างๆ

 2. ช่วยให้ประชาชนแสดงความต้องการของตนได้ดีขึ้น

 3. หน้าที่ป้อนข้อมูล

 4. เป็นเครื่องมือทางองค์กร

 5. ป้องกันไม่ให้รัฐใช้อำนาจมากเกินไป

 6. ทำให้สังคมพหุนิยมดารงอยู่ได้

 7. ประชาชนมีบทบาทและส่วนร่วมในการปกครองมากขึ้น

 กลุ่มผลประโยชน์อาจเป็นการรวมตัวของพรรคการเมืองที่ล้มเหลวในการต่อสู้ทางการเมือง ในขณะเดียวกันกลุ่มผลประโยชน์ก็สามารถพัฒนาไปเป็นพรรคการเมืองได้ นอกจากนั้นกลุ่มผลประโยชน์เป็นผู้เสนอข้อเรียกร้องและพรรคการเมืองเป็นผู้เปลี่ยนข้อเรียกร้องให้เป็นผลในทางปฏิบัติ จึงควรมีกลุ่มผลประโยชน์อื่นในการต่อรอผลประโยชน์ ไม่ให้กลุ่มผลประโยชน์ใดรวบอำนาจการต่อรองไว้

 กลุ่มผลประโยชน์จะมีประสิทธิผลหรืออำนาจขึ้นอยู่กับความสามารถที่จะระดมช่วงเวลาที่ปัญหาเกิดความเป็นอิสระของกลุ่ม และโครงสร้างของรัฐบาล โดยกลุ่มผลประโยชน์สามารถแบ่งเป็น

 **1. กลุ่มผลประโยชน์ที่เป็นทางการ** (Associational interest groups) ทางการในที่นี้ หมายถึงมีการจัดตั้งมีสมาชิกเป็นการแน่นอน ไม่ได้หมายความถึงที่เป็นทางการ ตัวอย่างเช่น สหภาพแรงงาน สมาคมนักธุรกิจ และกลุ่มผลประโยชน์ประจำท้องถิ่นต่างๆ เหล่านี้เป็นกลุ่มที่จัดตั้งมาเพื่อเป็นปากเสียงแทนผลประโยชน์ของกลุ่มชนกลุ่มหนึ่งใดโดยเฉพาะ กลุ่มเหล่านี้มักมีระเบียบวิธีการที่จะเรียกร้องผลประโยชน์และนำข้อเสนอต่อระบบการเมือง

 **2. กลุ่มผลประโยชน์ที่ไม่มีการจัดตั้ง** (Non-Associational interest groups)หมายถึง กลุ่มเครือญาติ กลุ่มเชื้อชาติ กลุ่มภูมิภาค กลุ่มสหภาพ กลุ่มชนชั้น เป็นกลุ่มคนที่อาจไม่ได้พบปะกันอย่างสม่ำเสมอ แต่มีความรู้สึกร่วมกัน มีความเชื่อมโยงกันทางจิตใจ ทางวัฒนธรรมอย่างรู้ใจกันพอสมควร ซึ่งอาจเรียกร้องผลประโยชน์ของเขาเป็นครั้งคราว โดยผ่านบุคคลใดบุคคลหนึ่งหรือผู้นำ

 **3. กลุ่มผลประโยชน์ที่เป็นสถาบัน** (Institutional interest groups) คือองค์กรที่เป็นทางการ เช่น พรรคการเมือง สถาบันนิติบัญญัติ กองทัพ ศาสนา หน่วยราชการและสถาบันอื่นๆ ซึ่งมีหน้าที่เฉพาะอย่างอื่นที่ไม่ใช่การเรียกร้องผลประโยชน์ กลุ่มเหล่านี้อาจเรียกร้องผลประโยชน์ของกลุ่มเอง หรือทำหน้าที่ตัวแทนผลประโยชน์ของกลุ่มอื่นในสังคม นอกจากนั้นกลุ่มย่อยภายในสถาบันสำคัญๆเหล่านี้อาจทำหน้าที่เรียกร้องผลประโยชน์เฉพาะกลุ่มของตนก็ได้ โดยอาศัยความยอมรับนับถือในสาบันที่สังกัดอยู่เป็นทรัพยากรในการที่จะได้มาซึ่งผลประโยชน์ของกลุ่มตนเอง

 **4. กลุ่มผลประโยชน์ของบุคคลที่เคว้งคว้างไร้บรรทัดฐาน** ( Anomic interest groups) กล่าวคือ การปะทุขึ้นค่อนข้างจะระทันหันตามอารมณ์ เช่น การจลาจล การลอบสังหาร ตลอดจนการเดินขบวนประท้วง การเรียกร้องผลประโยชน์ในรูปลักษณะนี้มักจะเกิดขึ้นในสภาพที่ไม่มีกลุ่มที่ได้รับการจัดตั้งอยู่ในสังคม หรือว่าหากมีบางกลุ่มที่ถูกปิดกั้น มิให้แสดงออกซึ่งความต้องการ ดังนั้น ความไม่พึงพอใจที่ถูกปิดกั้นไว้ออกมา ถ้ามีเหตุการณ์เอื้ออำนวยหรือมีผู้ชักนำหรือปลุกระดมให้เกิดขึ้น การชักนำนี้อาจกระทำโดผู้ที่อยู่ในอำนาจทางการเมืองเพื่อผลประโยชน์ของเองก็ได้ แต่ข้อสำคัญไม่มีการจัดตั้งเป็นองค์กรแต่อ่างใด กลุ่มนี้นอกจากจะเรียกร้องผลประโยชน์แล้วอาจทำหน้าที่อื่นๆ อีกด้วย เช่น ก่อให้เกิดการเคลื่อนย้ายอำนาจจากลุ่มหนึ่งไปสู่คนอีกกลุ่มหนึ่ง

**ลักษณะของกลุ่มผลประโยชน์ในไทย**

 กลุ่มผลประโยชน์ในประเทศไทยในปัจจุบันมีลักษณะพิเศษ ดังนี้

 **1. เชิดชูคนมีอำนาจ** กลุ่มผลประโยชน์ในสังคมไทยเชิดชูคนมีอำนาจเพราะธรรมชาติของวัฒนธรรมกรเมือง ไทยก็คือระบบอุปถัมภ์ ดังนั้นหากได้เข้าเป็นพรรคพวกกับคนมีอำนาจก็จีแนวโน้มที่สมาชิกของกลุ่มจะได้รับผล ประโยชน์จากตำแหน่งและอำนาจของผู้มิทธิพลนั้น

 **2. ขาดเอกภาพ** กลุ่มผลประโยชน์ในประเทศไทยขาดการรวมตัวกันที่ดี ทำให้มีการแยกออกเป็นเล็กกลุ่มน้อย นอกจากนี้การรวมกันเป็นกลุ่มผลประโยชน์ ยังขาดการมองประโยชน์ส่วนรวมทำให้เห็นแก่ประโยชน์ของกลุ่มที่ใกล้ชิดกับตัวเองมากเกินไป สิ่งเหล่านี้ทำให้กลุ่มผลประโยชน์ในปะเทศไทยไม่เข้มแข็ง

 **3. ขาดอุดมการณ์** กลุ่มผลประโยชน์ในประเทศไทยไม่ได้รวมตัวกันเพื่ออุดมการณ์ของสวนรวมแต่เป็นการรวม ตัวกันเพื่อปกป้องผลประโยชน์หรือเป็นการรวมกันเฉพาะกิจยามวิกฤติเท่านั้น และขาดการติดตามผลการเรียกร้อง เช่นสมัชชาคนจนที่เรียกร้องในสมัยรัฐบาลทักษิณปี 2545-2548นั้น ปรากฏว่าในกลุ่มสมัชชาคนจนเองไม่มีอุดม การณ์ร่วมกันนอกจากมีปัญหาร่วมกันอย่างเดียวคือ มีความยากจน และต้องการให้รัฐบาลเข้ามาแก้ไขปัญหานี้ให้ การเรียกร้องของกลุ่มสมัชชาคนจนจึงไม่ประสบความสำเร็จกล่าวคือ มีกลุ่มหลากหลาย ขาดเอกภาพขาดการเรียก ร้องที่เป็นรูปธรรม ขาดการสร้างประเด็นให้กลายเป็นประเด็นระดับชาติและระดับโลกทำให้ไม่มีแรงกดดันที่จะทำให้รัฐบาลทำตามข้อเรียกร้อง

**สรุปท้ายบท**

 พรรคการเมือง คือ คณะบุคคลที่รวมกันเป็นองค์การ ตามแนวความคิดเห็นหรือหลักการบางอย่างที่เห็นฟ้องต้องกัน เพื่อกำหนดประเด็นปัญหาและคัดเลือกบุคคลเข้าสมัครรับเลือกตั้งโดยมีจุดมุ่งหมายที่จะเข้าไปควบคุมดำเนินงานและวางนโยบายของรัฐบาล พรรคการเมืองจะต้องมีองค์ประกอบดังนี้ คือ ต้องเป็นคณะบุคคลหรือกลุ่มบุคคลที่รวมตัวกันเป็นองค์การ การรวมตัวของพรรคการเมืองต้องมีอุดมการณ์ พรรคการเมืองจะต้องกำหนดนโยบายสาธารณะ พรรคการเมืองจะต้องคัดเลือกผู้สมัครรับเลือกตั้ง และพรรคการเมืองจะต้องมีจุดประสงค์ในการจัดตั้งรัฐ บาลพรรคการเมืองที่แท้จริงจะต้องมีหลักการของพรรคการเมือง คือ พรรคการเมืองต้องมีความมั่งยืนถาวรพรรคการเมืองต้องมีการกระจายสาขาไปทั่วประเทศ การดำเนินการของพรรคจะต้องต่อเนื่องตลอดเวลา และพรรคการเมืองต้องมีความแน่วแน่ในการรวมอำนาจตัดสินนโยบายของตนแต่ผู้เดียวหรือรวมกับพรรคการเมืองอื่น

 หน้าที่ของพรรคการเมืองคือ การเลือกสรรบุคคลที่มีความรู้ความสามารถเข้ารับการเลือกตั้ง การจัดตั้งรัฐบาลการปกครองแบบรัฐสภา การทำหน้าที่พรรคฝ่ายค้านในกรณีที่ไม่ได้เข้าร่วมรัฐบาล การตรวจสอบมติสาธารณะและกำหนดนโยบายการเป็นสื่อกลางระหว่างประชาชนกับรัฐ การให้การศึกษาแก่ประชาชน และการเสนอนโยบายและปลุกระดมให้ประชาชนมีส่วนร่วมทางการเมืองความสำคัญและบทบาทของพรรคการเมือง สรุปได้ 5 ประการ คือลดความขัดแย้งและประสานผลประโยชน์ของกลุ่มชนในสังคม สร้างเถียรภาพทางการเมืองและพัฒนาการเมือง ระดมสรรพกำลังภายในชาติเพื่อรักษาอำนาจการปกครองให้ต่อเนื่อง และการถอดถอนอำนาจอย่างมีความชอบธรรม การสร้างผู้นำทางการเมืองทำให้กลไกทางการเมืองดำเนินไปอย่างมีประสิทธิภาพ และช่วยให้การเลือกตั้งเป็นไปด้วยดีและมีประสิทธิภาพ

 ในการศึกษาพรรคการเมืองในปัจจุบัน เราสามารถแบ่งระบบพรรคการเมืองของโลกได้เป็น 4 ระบบ คือระบบหลายพรรค ระบบสองพรรค ระบบพรรคเด่นพรรคเดียว และระบบพรรคเดียว โครงสร้างของพรรคการเมืองสามารถแบ่งได้เป็น 4 ประเภท คือ แบบคณะกรรมาธิการ แบบมีสาขาพรรค แบบแบ่งเป็นหน่วยเล็กๆ ในรูปเซล และแบบพลพรรค ส่วนประกอบของพรรคการเมืองประกอบไปด้วย องค์กรของพรรค กลไกของพรรค นโยบายพรรคการเงินของพรรค และการประชุมพรรค

**คำถามประจำบท**

 1. ท่านคิดว่าพรรคการเมืองคืออะไร แตกต่างและสัมพันธ์กับกลุ่มผลประโยชน์หรือหมู่เหล่าทางการเมืองหรือไม่อย่างไร?

 2. พรรคการเมืองทำหน้าที่อะไรบ้าง จงอธิบายแลยกตัวอย่างประกอบ

 3. พรรคการเมืองมีบทบาทในการทำให้การเมืองของไทยเข้มแข็งและมั่นคงได้อย่างไร?

 4. พรรคการเมืองและกลุ่มผลประโยชน์มีบทบาททางการเมืองอย่างไร?

 5. ปัจจุบันกำหนดสิทธิเลือกตั้งตามเกณฑ์อะไรบ้าง จงอธิบาย

 6. บัตรเลือกตั้งมีความสำคัญต่อการเลือกตั้งหรือไม่ เพราะเหตุใด จงอธิบาย

 7. ระบบเลือกตั้งที่สำคัญมีอะไรบ้าง จงอธิบาย ?

 8. เพราะเหตุใดกลุ่มผลประโยชน์ที่เข้มแข็งจึงส่งเสริมความมั่นคงของระบอบประชาธิปไตยแบบมีตัวแทน?